Пучон университети филиали Чилонзорда жойлашади — Sof.uz\n27.03.2018 13:15 24 Илм-фан\nПучон университетининг (Жанубий Корея) Ўзбекистондаги филиали қаерда жойлашиши маълум бўлди. Пойтахт маъмурияти янги таълим муассасаси мажмуаси қурилиши учун Тошкентнинг Чилонзор туманидаги педагогика коллежи ҳудудидан жой ажратди.\nПучон университети профессори Ли Донг Вук Тошкентдаги филиални ташкил этиш бўйича гуруҳга раҳбарлик қилади.\nФилиал шу йилнинг сентябрида дастлабки талабаларни қабул қилиши режалаштирилмоқда. Бу ерда тўрт йўналиш очилиб, биринчи йилда 240 нафар талаба ўқишга қабул қилинади. Улар уч йиллик бакалавриат дастури бўйича таҳсил олишади.\nЯнги олий ўқув юртининг факультетларидан бири мактабгача педагогика ва психология соҳасига ихтисослашади. Қолган учта факультет йўналишлари ҳозирча аниқ эмас.\nБундан ташқари, Ўзбекистонда илк бор айнан мана шу олийгоҳ қошида болалар боғчалари ташкил этилади. Улар ушбу соҳани ривожлантириш учун ўзига хос тажриба ва илмий-амалий майдонча бўлади, уларда жаҳоннинг илғор тажрибалари қўлланилади.\nПучон университети Жанубий Кореянинг нуфузли олий ўқув юртларидан ҳисобланади. Бу ерда 26 факультет мавжуд. Мактабгача таълим факультети ва хорижлик талабалар учун махсус корейс тили маркази ҳам унинг тузилмасига киради.\nКеча, 17:45 2347\n6.08 08:13 82\n6.07 13:30 284 Ўзбекистон\n8.06 18:22 312 Ўзбекистон\n29.05 10:01 296 Ўзбекистон


Чет эл фуқаролари Қозоғистонда пропискасиз 30 кун юрадиган бўлди\nNUR-SULTAN. Kazinform – ҚР Ички ишлар вазирлиги манфаатдор давлат органлари билан биргаликда юртимизга келадиган хорижий фуқароларни рўйхатга олишнинг янги тартибини жорий қилди, деб хабар беради Kazinform мухбири.\n«ИИВ юртимизга 30 кунгача муддатга келадиган барча тоифадаги чет эл фуқаролари учун вақтинча рўйхатга олиш тартибини бекор қилади. Тегишли Қонунни Давлатимиз раҳбари Қасим-Жомарт Тоқаев имзолади. Қонун ОАВда эълон қилингандан 10 кундан сўнг кучга киради», - дея изоҳ берди вазирлик вакиллари.\nҚабул қилувчи томон чет эллик меҳмоннинг келгани ҳақида 3 иш куни ичида миграция хизматига хабар бериши лозим. Бугунги кунда ушбу процедура борича осонлаштирилган ва ички ишлар идораларига бориш шарт эмас. Қабул қилувчи томон виза миграция хизмати порталига (www.vmp.gov.kz) кириб, меҳмон ҳақида маълумотларни киритиб, электрон имзо қўйиши кифоя. 15 дақиқа ичида персонал кабинетига келадиган ҳужжатни сақлаб олади. Бу - текин хизмат.\n«Аслида ушбу хизматни ИИВ 2014 йилдан бери кўрсатиб келмоқда. Бу йил ундан 250 меҳмонхона фойдаланиб, 110 000 чет эллик ҳақида маълумот берилди. Агар меҳмон 30 суткадан ортиқ муддатга келса, унда қабул қилувчи томон (меҳмонхона, хостел, ижара квартира эгалари, ва бошқалар) меҳмонни вақтинча прописка қилиши шарт», - дейилган вазирлик хабарида.


Шавкат Мирзиёев: «Вайронкор кучлар АТдан янада фаолроқ фойдаланмоқда» – Газета.uz\nШавкат Мирзиёев: «Вайронкор кучлар АТдан янада фаолроқ фойдаланмоқда»\nЎзбекистон Президенти ШҲТ МАТ ваколатларини кенгайтиришни таклиф қилди.\n9 июн 2017, 18:23 Сиёсат\nЎзбекистон Президенти Шавкат Мирзиёев Остонада Шанхай ҳамкорлик ташкилоти саммитидаги нутқида ташкилот таъсис ҳужжатларининг ШҲТ Минтақавий аксилтеррор тузилмаси ваколатларини кенгайтиришга оид қисмига ўзгартишлар киритишни таклиф қилди.\n«Бугунги кунда халқаро террористик гуруҳлар ва вайронкор кучлар ўз фаолиятида ахборот технологияларидан янада фаол қўллаган ҳолда ёшларимиз онгини заҳарлаш ва зўравонлик ғояларини тарқатишда улардан фойдаланмоқда», — дея қайд этди Ўзбекистон Президенти.\nУ ШҲТ МАТнинг глобал ахборот майдонида вужудга келаётган таҳдидларни мониторинг қилувчи ва уларга қарши турувчи тизимни ташкил этиш бўйича ваколатларини кенгайтиришни таклиф қилди.\nШавкат Мирзиёев ўсиб келаётган авлодни турли террористик ва тазовузкор тузилмалар фаолиятига жалб қилинишига йўл қўймаслик бўйича ҳамкорликдаги аниқ чораларни кучайтириш зарурлигини таъкидлади.\n«Барчамизни доимо яхшилик, тинчлик ва бағрикенгликка чақирган ва даъват этувчи ислом динининг асл маърифий қадриятларини кенг миқёсда тушунтиришда ҳамкорлик қилиш муҳим деб ҳисоблаймиз», — деди у.\nШавкат Мирзиёев мазкур мақсадларда Самарқандда Ислом ҳамкорлик ташкилоти кўмагида Имом Бухорий номидаги Халқаро тадқиқот маркази ташкил этилганини эслаб ўтди.\n«Ўйлаймизки, мазкур марказ фаолияти динлараро, миллатлараро ва маданий мулоқотга кўмаклашишга имкон туғдиради. Биз ШҲТга аъзо давлатлар диний вакиллари ташкил этилаётган марказ фаолиятида фаол қатнашади, деб умид қиламиз», — дея таъкидлади Шавкат Мирзиёев.


2. Ҳисор тоғидаги камёб эндемик тур.\nЯримшар шаклидаги тиғиз, ёстиқсимон, диаметри 10–12 см га етадиган ярим бута. Барги яшил, деярли ясси-наштарсимон, узунлиги 2–5 мм, эни 0,5–1,5 мм. Гулпояси оддий, узунлиги 4–5 см, баргидан узунроқ, туксиз. Бошоғи бир гулли. Косачаси қирмизи, тожбарги пушти рангли. Июль–август ойларида гуллаб, сентябрь– октябрда меваси етилади.\nСурхондарё вилояти: Ҳисор тизмаси, Тўпаланг дарёси ҳавзасида тарқалган.\nТоғнинг ўрта қисмидаги тошли, қоя тошли, тик ёнбағирларда ўсади.\nКам сонли популяцияси табиатда жуда оз учрайди.\nТабиатда ўсимликнинг ҳолати ва сони махсус ўрганилмаган.\nМахсус муҳофаза чоралари ишлаб чиқилмаган.


Энг фаол спорт журналистлари тақдирланди / Olamsport.com\nЭнг фаол спорт журналистлари тақдирланди\nТеглар : Матбуот ва оммавий ахборот воситалари ходимлари куни\n27 июнь мамлакатимизда Матбуот ва оммавий ахборот воситалари ходимлари куни сифатида байрам қилиб келинади.\n“Халқ билан мулоқот ва инсон манфаатлари йили” деб ном олган 2017 йилда ҳам журналистлар мамлакатимиз ҳаётидаги энг муҳим воқеа-ҳодисаларни, шу жумладан, спорт оламида амалга оширилаётган кенг кўламли ишларни ёритишда фаоллик кўрсатмоқдалар. Ўз навбатида, оммавий ахборот воситалари ходимлари шахсан давлатимиз раҳбарининг юксак эътибор ва ғамхўрлигини ҳис этиб келмоқдалар.\nЎзбекистон Республикаси Вазирлар Маҳкамасининг “Оммавий спорт тарғиботини янада кучайтириш чора-тадбирлари тўғрисида”ги қарорида соҳада фаолият кўрсатувчи журналистларни рағбатлантириб бориш кўзда тутилган. 2004 йилдан Ўзбекистон Республикаси Жисмоний тарбия ва спорт давлат қўмитаси, Ўзбекистон болалар спортини ривожлантириш жамғармаси, Ўзбекистон матбуот ва ахборот агентлиги, Ўзбекистон Миллий телерадиокомпанияси ҳамкорлигида “Энг фаол спорт журналисти” республика танлови ўтказиб келинмоқда. Биринчи мукофот соҳибига энг кам ойлик иш ҳақининг 20 баробари, иккинчи мукофот соҳибига 15 баробари, учинчи мукофот эгасига эса энг кам ойлик иш ҳақининг 10 баробари миқдорида пул мукофотлари, яна уч журналистга рағбатлантирувчи совринлар топширилади.\nСпорт журналистикаси соҳасида 2016-2017 йиллар мобайнида ўзининг фаоллиги билан ажралиб турган бир қатор журналистлар танлов ғолиблари деб топилди.\nБугун Ўзбек миллий академик театрида ўтказилган тантанли маросим чоғида Ўзбекистон Республикаси Жисмоний тарбия ва спорт давлат қўмитаси раиси Рустам Қурбанов қуйидаги журналистларга мукофотларни топширди:\n1-ўрин - Нарзулла Сайдуллаев, championat.asia сайти журналисти;\n2-ўрин - Марина Якубова, ЎзМТРК “Спорт” телеканали Трансляция ва спорт янгиликлари студияси бош муҳаррири ўринбосари;\n3-ўрин - Бобур Акмалов, “Орият Доно” радиоси ижодий гуруҳи раҳбари, спорт эшиттиришлари муаллифи ва бошловчиси.\nРағбатлантирувчи мукофотлар билан “Интерфутбол” газетаси бош муҳаррири Ахадхон Абдуҳамидов, “sports.uz” сайти муҳаррири Бекзод Исаев ва ЎзМТРК “Спорт” телеканали Таълим-тарбия бош муҳарририяти режиссёри Нилуфар Касимова тақдирланди.\nБиз барча журналистлар ва оммавий ахборот воситалари ходимларини касб байрамлари билан самимий муборакбод этамиз ҳамда уларга ижодий зафарлар тилаймиз!\nЎзбекистон Республикаси Жисмоний тарбия ва спорт давлат қўмитаси матбуот хизмати\nДаулетбике Яхшимуратовани табриклаймиз! 0\n28 июн 10:35:58\nЮтуқ муборак бўлсин, табриклаймиз. Бардавом бўлсин! Энди бир ютуқни "ювинг", чақириб сайт мухлисларини ;)


“Озон-ер шарининг ҳимоя қобиғи” — Navoiy viloyati ekologiya va atrof muhitni muhofaza qilish boshqarmasi\n“Озон-ер шарининг ҳимоя қобиғи”\nTahrir vaqti Сен 17, 2018\nЖорий йилнинг 14 сентябрь куни Навоий вилоят Кармана туманидаги “Баркамол авлод” болалар марказида 16 сентябрь–Бутунжаҳон Озон қатламини муҳофаза қилиш куни муносабати билан “Озон- ер шарининг ҳимоя қобиғи” мавзусида давра суҳбати бўлиб ўтди.\nБу тадбирда Ўзбекистон экологик ҳаракати Навоий ҳудудий бўлинмаси фаоллари ва унинг “Ёшлар қаноти” иштирокчилари Навоий Вилоят Кармана туманидаги “Баркамол авлод” болалар маркази ўқитувчи мураббийлар ва ўқувчи ёшлари қатнашдилар.\nҲар йили озон қатламини ҳимоя қилиш масалаларига бағишланган аниқ бир мавзу устида иш олиб борилади.\nОзон Она сайёрамизни ўраб турган юпқа газ қалқони бўлиб, Ерни Қуёш радиациясидан ҳимоя қилиб, ҳаёт давомийлигини сақлайди. Агарда у тешилса ёки янада юпқалашса биосфера хавф остида қолади. Бугунги кунда ултрабинафша нурларнинг инсонга салбий таъсири ўрганилган бўлиб, улар тери саратони, кўриш қобилиятининг сусайиши ва бошқа хавфли касалликларни келтириб чиқариши аниқланган. Озон қатламининг камайишига асосан саноат корхоналари томонидан ишлаб чиқариладиган хлор оксиди катта таъсир кўрсатади. ХХ асрнинг 80- йилларида олимлар инсон фаолияти оқибатида Антарктида устидаги озон қатлами 2 маротаба юпқалашганини аниқлашди ва ўша пайтдан бошлаб “озон тешиги” ибораси пайдо бўлди. Озон қатлами Ернинг ҳаёт пардаси деб ҳам аталиб, уни сақлаб қолиш ҳар биримизнинг бурчимиздир. Озон қатламига бевосита ва билвосита салбий таъсир кўрсатувчи кимёвий моддалардан фойдаланмаслик ёки улардан босқичма-босқич воз кечиш муаммони ҳал этишга олиб келади.\nБу давра суҳбатида ёшларимиз ўзлари чизган расмлар ва тайёрлаган буюмлари орқали кўргазмали чиқишлари билан барчани лол қолдирди буни кўриб янада ғурурланиб шуни айтиш мумкунки ватанимиз равнақига ўз ҳиссаларини қўша олишига амин бўлдик.


«Арсенал» мухлиси узоқ вақт давомида FIFA 15 симуляторини ўйнаб, Гиннесс рекордини қайд этди\n19:05 / 07.09.2015\nЛондоннинг «Арсенал» клуби мухлиси Крис Кук 47 соат 19 дақиқа 41 сония давомида узлуксиз равишда FIFA 15 симуляторини ўйнаб Гиннесс рекордлари китобидан жой олди. Бу ҳақда The Daily Mirror нашри хабар тарқатди.\n«Кўзим шикастлангани йўқ, аммо айтишим мумкинки, бу осон бўлмади. Агар келажакда кимдир мазкур рекордни янгиласа, уни яна қайтадан ўзимники қилиб олиш учун уриниб кўришимга кўзим етмаяпти», — дейди Кук.\nБританиялик мухлис шунингдек, 1993 йилдан буён чиққан барча FIFA симуляторларини ўйнаб келганини таъкидлаб ўтди. Унинг сўзларига кўра, ёшлигида қачондир, узлуксиз муддат давомида қанча вақт ўйнай олишини синовдан ўтказишни ният қилиб қўйганди.\n34 ёшли мухлис канадалик Жордан Блумен ва Скотт Уиндер томонидан 2012 йилнинг август ойида ўрнатилган 47 соат 5 дақиқа узлуксиз ўйин вақти рекордини янгилашга муваффақ бўлган.


Яккабоғ тумани: МУСИҚА — ЖОН ҚУВВАТИ ВА РУҲ ОЗИҒИ — Teleradio.uz\nЯккабоғ тумани: МУСИҚА — ЖОН ҚУВВАТИ ВА РУҲ ОЗИҒИ\nЁш авлодни баркамол вояга етказишда бошқа омиллар қаторида мусиқа санъатининг ўрни алоҳида. Жумладан, куй — инсон туйғуларига жон бағишлайди. Қалбнинг энг нозик торларини чертиб, дилга ором бахш этади. Эътибор берсангиз, табиат буюк санъаткор. Ёмғир шитирлаши, япроқлар шивири, қушлар нағмасида куй бор, сеҳр бор. Ҳар бир жисм ўзидан маълум бир товуш тарқатади. Бу — бизни қуршаб олган олам оҳанги.\nОдамзод ҳаёти мусиқа билан чамбарчас боғлиқ. Давлат мадҳияси янграган заҳоти халқ оёққа қалқийди. Ҳарбий марш садоси аскарлар руҳига жанговарлик бағишлайди. Яқинларимизга мусиқий табриклар йўллаймиз.\nОлимлар нафис куй таралган хонадаги гуллар ўзгача барқ уриб яшнаши, аксинча, ёвузлик, қабоҳат, ваҳима уй¬ғотувчи овозлар таъсирида сақланган ниҳол сўлиб қолишини аниқлашган. Замонавий тиббиётда мусиқа терапеядан фойдаланилмоқда. Бу каби фикрларни яна давом эттириш мумкин. Ҳар ҳолда, жон инсон танасига куй сеҳри ёрдамида жойлангани ҳақидаги афсона бежиз тўқилмаган.\nЯккабоғ туманидаги 18-болалар мусиқа ва санъат мактабига кириб борганимизда хаёлимиздан ана шу фикрлар кечди. Сабаби бу даргоҳга қадам қўйишингиз билан руҳингизда ажиб ҳаловатни сезасиз. Кираверишда деворларга осиғлиқ суратларга кўзингиз тушади. Унда санъат мактабининг эришган ютуқлари ҳақидаги лавҳали суратлар туширилган. Шу билан бирга қўли гул моҳир ёш рассомларнинг чизган этюдлари, ёш ҳайкалтарошлар қўли билан ясалган кўргазмалар кўзни қувонтиради.\nМактаб директори Бекзод Шералиев бизни ўз хонасига бошлади. Директор мактаб жамоаси эришган ютуқларни ифода этувчи бир даста фахрий ёрлиқ, дипломларни кўз-кўз қилар экан мактабда санъат турларидан таълим олиш учун барча шароитлар мавжудлиги, машғулотлар ҳар куни давом эттирилаётгани ва санъатга истеъдодли ўқувчиларни жалб қилишга катта эътибор берилаётгани ҳақида гапирди.\nМактабда 14 та йўналиш бўйича 321 нафар ўқувчи мусиқа ва санъат йўналишидан сабоқ олмоқда. Уларга 42 нафар малакали устозлар дарс ўтади. 2010 йилда мактаб қайта қурилиб, тўлиқ таъмирланди ва замонавий жиҳозлар билан жиҳозланди.\nТасвирий ва амалий санъат бўйича – буюк шоир ва мутафаккир, давлат арбоби бобомиз Алишер Навоий таваллудининг 579 йиллигига бағишлаб мактабда маънавий мусиқий тадбир ўтказилди. Тадбирда Алишер Навоийнинг ёшлиги, ўспиринлиги ва кексалигини акс этган авто портрет чизилди. Танловда Диёрбек Шерназаров 1-, Элзод Чоршанбиев 2-, Шодиёна Эргашова 3-ўринларни қўлга киритишди.\nМактабда анъанавий хонандалик йўналишида ўтказилган «Моҳир хонанда» танловида қатнашган ўқувчилар орасидан Шоҳруҳ Ғаффаров 1-, Ўғилов Мусурмонова 2-, Жаҳонгир Маҳмадалиев 3-фахрли ўринларни эгаллашди.\n2019 йил «Наврўз садолари» V Халқаро кўп овозли миллий чолғулар ансамбль ва оркестрлар фестивали республика босқичи кўрик танловида мактабнинг жамоаси қатнашиб 1-ўринни муваффақиятли қўлга киритган бўлса, Халқаро танловда фахрли 3-ўринни эгаллади.\n«Ёш мақомчи» республика кўрик-танловининг туман босқичи бўлиб ўтди. Унда мактаб ўқувчилари Жаҳонгир Маҳмадалиев (ўғил бола овози) ва Ўғилой Мусурмонова (қиз бола овози) талабгорлар орасидан вилоят босқичига йўлланмани қўлга киритишди. Яна фахр билан айтиш мумкинки «Камалак юлдузлари» республика босқичида мактаб ўқувчилари дутор йўналишида 2-ўринга муносиб деб топилди.\nАнаънавий хонандалик йўналишида «Истеъдод» халқаро кўрик-танловида қатнашиб фахрли 2-ўринни қўлга киритган Донохон Кўчимова ўзининг ширали овози билан ҳаммани лол қолдирган ёш истеъдод эгаларидан саналади. Донохондан қўшиқ куйлаб беришини илтимос қилдик ва унинг ижросида А.Исроилов сўзи, Фахриддин Содиқов мусиқасига мансуб «Сўлим баҳор» қўшиғини тингладик.\nҚўшик куйга уланиб кетди. Мактаб жамоаси томонидан Надим Норхўжаев мусиқасига мансуб «Наврўз ифори» куйини маромига етказиб ижро этилди. Кўриниб турибдики, мактабда ўқувчиларга санъат сеҳрини ўргатиб келаётган ўқитувчиларнинг ҳиссаси катта.\nМуҳими, бу қутлуғ даргоҳда ёшлар маънавий жиҳатдан баркамол улғаймоқда. Баркамол авлод эса халқимизнинг эзгу мақсадларини рўёбга чиқарадиган, давлатимиз келажагини таъминлайдиган кучдир.\nMahalliy / Без рубрики\t18.03.2020


Милинкевич Лукашенкога рақиб бўлмоқчи\n26 май 2022, Тошкент вақти: 09:30\nБеларус мухолифати етакчиси Александр Милинкевич келаси йил ўтказиладиган президент сайловида номзод сифатида иштирок этишини эълон қилди.\n- Мен президентликка ўз номзодимни қўйишга қарор қилдим. Бу мен учун ўта масъулиятли ва шошма-шошарликсиз қабул қилинган қарордир. Бугун чин дилдан айтмоқчиманки, менда куч, хоҳиш ва истак етарлича. Энг муҳими¸ мени қўллаб-қувватлайдиган ва мен ишонадиган кўплаб одамлар бор, деди Милинкевич Минкқда бўлиб ўтган матбуот анжумани чоғида.\nБеларуснинг амалдаги президенти Александр Лукашенко мамлакатни 1994 йилдан буён бошқариб келади. Навбатдаги президент сайловлари келаси йилнинг феврал ойига қадар ўтказилиши лозим.


«Учта қўйимни бўғизлаб кетган». Касбида яшовчи аҳоли туман масъуллари инкор этган махлуқ ҳамон уларга зарар етказаётганини, масъуллар буни инкор этишдан нарига ўтмаётганини айтмоқда - Daryo\n18:22, 05.04.2021 42474\n«Учта қўйимни бўғизлаб кетган». Касбида яшовчи аҳоли туман масъуллари инкор этган махлуқ ҳамон уларга зарар етказаётганини, масъуллар буни инкор этишдан нарига ўтмаётганини айтмоқда\nҚашқадарё вилоятининг Касби тумани Қоратепа қишлоғида яшовчи аҳоли вакилларидан бири Ғайрат Бобоёровнинг маълумот беришича, қишлоқда пайдо бўлиб, одамларнинг 30 бошга яқин майда шохли молларини бўғизлаб кетгани айтилган махлуқ унинг ҳам уч бош қўйини бўғизлаган.\n«2021 йил 25 март куни кечаси соат икки-учда ўша махлуқ менинг ҳам уч бош қўйимни бўғизлаб кетган. Фақатгина менинг қўйларимни эмас, ҳамманинг қўйини бўғизлаб кетяпти. Бу ҳолат беш кун давом этди. 12—15 бош қўйни еб битирди. Уйдан чиқолмай қолдик, ҳамма қўрқиб қолди. Шунинг учун имкони бўлса, ёрдам беринг. Ҳозир халқ қўлига илинган нарсани олиб, ўзини ҳимоя қилишга тушган», — дейди Ғайрат Бобоёров.\nИжтимоий тармоқларда тарқалган видеода ўзини Касби туман Ободонлаштириш бошқармасининг қаровсиз қолган ҳайвонларни йўқотиш бўлимидан эканлигини айтган Жамшид исмли ходим унга нотаниш бўлган ҳайвон ўлиги топилганини айтган.\n«Ҳақиқатдан ҳам бизга нотаниш бўлган ҳайвон ўлиги топилди. Унинг қандай ҳайвон эканлиги бизга ҳам номаълум ҳозирча», — дейди Ободонлаштириш бошқармаси ходими эканлигини айтган Жамшид ака.\nВидеода чиқиш қилган аҳолининг айтишича, туман ҳокимлиги масъуллари ҳамда телевидение журналисти ҳам бор воқеани яшириб, ҳақиқатни инкор этмоқда.\n«Биз 20 йилдан бери шоқол билан бирга яшаймиз. Шоқол шунча йил давомида қишлоққа келиб, бировга зарар берганини эшитмаганмиз. Бу махлуқ 30 га яқин қўйни, 20 та товуқни еб кетди. Масъуллар эса буни инкор этмоқда», — дейди аҳоли вакиллари.\n«Ҳамма шоқол деяпти, аммо менинг уйимнинг олида шоқол бор. Лекин шу пайтгача қўй-ку қўй, бирорта товуқни ҳам олмаган», — дейди яна бир фуқаро.\nҲудудда фаолият юритувчи блогерлар билан суҳбатлашган аҳолининг айтишича, ушбу қишлоқда махлуқ чиқиб одамларнинг молига зарар бераётгани хабар берилгач, туман ҳокимлиги масъуллари буни инкор этган. Телевидениега интервью берган маҳалла раиси ҳам бу ёлғон дея ҳақиқатни яширишга уринган.\n«Шундан сўнг, ҳамма телефон қилиб, Сизлар ёлғон гапиряпсизлар, Қоратепада махлуқ йўқ, Сизлар қасамхўрсизлар деяпти. Мана факт. Ҳақиқатни кўринглар», — дейди яна бир фуқаро ўлиб ётган ҳайвонга ишора қилиб.\nБлогерлар билан суҳбатда яна бир фуқаро машинасида уйига қайтаётган пайтда нотаниш ҳайвонни учратганини, ўша ҳайвон ўлдирилган ҳайвонга ўхшашлигини таъкидлаган. Яна бир фуқаро эса, шунга ўхшаш ҳайвон уйига кирганини қўшимча қилган.\n«Одамлар қўрқиб қолди. Ҳатто уйимиздан ҳам чиқолмай қолдик. Масъул ташкилотлар эса бу ҳақиқатни инкор этиб, ёрдам беришдан бош тортмоқда», — дейди қишлоқ аҳолиси.\nТуман ободонлаштириш бошқармаси ходими эканлигини айтган Жамшид исмли масъул қишлоқ аҳли ўзини ва молини ҳимоя қилиш учун қўлига кетмон, паншаха кўтариб чиққанини айтади ва ўлик ҳолда топилган ҳайвон қишлоқ одамлари томонидан ўлдирилганини таъкидлайди.\nҚишлоқ аҳолининг айтишича, телевидениега интервью бериб, одамлар айтаётган гап хато эканлигини, улар шунчаки ваҳима кўтараётганини айтган МФЙ раиси нотаниш ҳайвон одамлар томонидан ўлдирилгач, улар чақирса-да воқеа жойига келмаган.\n«Маҳалла раиси телевидениега интервью бериб, бизни ёлғончиликда айблади. Шу сабаб биз бу ҳайвонни ўлдириб, раисни ҳақиқатни кўрсин деб чақирдик, аммо раис келмади», — деди одамлар.\nЭслатиб ўтамиз, аввалроқ Касби туманининг Қоратепа қишлоғида номаълум махлуқ пайдо бўлиб, одамларнинг 30 бошлаб қўйини бўғизлаб кетаётгани хабар берилганди. Бироз ўтиб, туман ҳокимлиги мазкур хабарни рад этиб, интернетда тарқалган расм ва видеолар асоссиз деганди.\nМавзуга доир: Наманганда номаълум махлуқнинг скелети топилди. Олимлар унинг қирилиб кетган жонзотлар турига мансуб эканлигини тахмин қилмоқда (видео)\n07:07, 15.11.2021 131030\n22:56, 15.11.2021 108518\n20:20, 27.11.2021 97105\n15:50 Бугун 70\n15:45 Бугун 463\n15:35 Бугун 801\n15:20 Бугун 2517\n09:06, 30.11.2021 97793\n07:05 Бугун 66328\n11:58, 30.11.2021 56211\n20:22, 29.11.2021 54449


Мажолиси Ҳакимул умма. Одамлар билан жанжаллашиш учун олимлардан фатво олиш | ukkosha.shosh.uz\nБош саҳифа » Илм » Мажолиси Ҳакимул умма. Одамлар билан жанжаллашиш учун олимлардан фатво олиш\nҲакимул умма Ашраф Али Таҳонавий айтдиларки: “Жуда кўп кишилар ўзидан хабари йўқ, ҳалол билан ҳаромни аралаштириб ташлайди. Одамлар билан жанжаллашиш учун олимлардан фатво сўраб юради. Бирор кишида мен шундай ҳолатни сезсам, ундан: “Бу иш ўзингда бўлдими? Ўзинг амал қилиш учун сўраяпсанми ёки бу ерда бошқа гап борми?” дея сўрайман. Агар у киши бу масала бошқанинг муаммоси, деса, унга жавоб бермайман. “Бу иш кимда рўй берган бўлса, менга унинг ўзини жўнат ёки ўзи хат ёзиб сўрасин”, дейман.\nАввалги: Душанба оғир кун…ми?\nКейинги: 360 та бўғим!


Добавлено: 31.03.2016, 12:18\nКелин Хадича Ужахова мамнуният билан тўйга келган меҳмонлар, яқин қариндошлар билан суратга тушди, деб хабар берди “1news.az” нашри.\nСаид Гуцериев ва Хадича Ужахованинг тилларда достон бўлган, шов-шувли тўйи Москвадан Туманли Альбионга кўчиб, барча тантаналар қатъий тарзда ингуш халқи қонун-қоидалари, анъаналари асосида давом этди.\nГуцериевлар тўйни дабдали ресторанда эмас, балки ўзларининг Лондондаги хос уйларида, яқин қариндошлари даврасида ўтказишди. Маросим пайтида Хадича уйнинг аёллар ўтирган қисмида хизматда бўлган бўлса, Саид эркаклар ўтирган хонада бўлди. Келин тўй куни кийган Elie Saab`нинг йигирма етти миллион рублли, йигирма беш килоли тўй кўйлагини олча гулли кўйлакка алмаштириб, бошига ипак рўмол ўради. Бу ерда қўшиқ куйлаши ваъда қилинган Бейонсе ва Элтон Жонлар кўзга ташланмади.


Шавкат Мирзиёев: бирорта ҳам тадбиркорни ўз ҳолига ташлаб қўймаймиз — Review.uz\nЯлпи ички маҳсулотнинг асосий қисми ва аҳоли бандлигини таъминлайдиган 2 мингдан ортиқ йирик\nкорхона фаолияти умуман тўхтамаслиги кераклиги таъкидланди. Бунинг учун уларнинг ҳар бирига Президент маслаҳатчилари, Бош вазир ўринбосарлари, вазирлик, идора ва банклар раҳбарлари масъул этиб бириктирилди. Ушбу корхоналарда карантин тартиб-қоидаларига қатъиян амал қилган ҳолда, Республика махсус комиссиясининг қарорларига риоя этган ҳолда иш ташкил этилади. Бириктирилган раҳбарлар корхоналарга инфратузилма ва хомашё таъминоти, маҳсулот ва ишчиларни ташиш, солиқ, кредит, божхона масалаларида амалий ёрдам бериб боради.\nВидеоселектор йиғилишида экспорт масаласига ҳам тўхталиб ўтилди. Юкларни темир йўл орқали\nконтейнерда ташиш, станцияларда рефрижератор секцияларини кўпайтириш зарурлиги қайд этилди. Мутасаддиларга мева-сабзавотлар, тўқимачилик ва электротехника маҳсулотлари, қурилиш материаллари экспорти бўйича ҳар бир корхона муаммосини тезкор ҳал қилиб бориш юзасидан тошириқлар берилди.\nМаълумки, карантиннинг илк кунлариданоқ халқимиз жипслашиб, саховатпеша инсонлар ёлғиз\nкексалар, эҳтиёжманд оилаларга ёрдам қўлини чўзиб келмоқда. Ушбу саъй-ҳаракатларни мувофиқлаштириш ва хавфсизлик қоидаларини таъминлаган ҳолда амалга ошириш мақсадида хайр-эҳсонлар Тошкент шаҳридаги “Ўзэкспомарказ”да жамланмоқда ҳамда колл-центрга келиб тушган мурожаатлар асосида маҳалла вакиллари ва кўнгиллилар гуруҳлари томонидан эҳтиёжманд оилаларга тарқатилмоқда. Бунинг учун 20 та “Дамас” автомашинаси ажратилиб, барча ҳимоя воситалари билан таъминланган.\nинқирозга қарши курашиш


Зуҳриддин Исомиддинов. Водийга автобус қўйиш вақти келди (2006) - www.ziyouz.uz\nБош саҳифа МатбуотҲозирги давр матбуотиЗуҳриддин Исомиддинов. Водийга автобус қўйиш вақти келди (2006)\nМавсум чоғида поезд қатнайдиган бўлиб қолса, чиқишга одамларнинг юраги безиллайди… Демак, ягона йўл – Қамчиқ довони орқали машиналарда қатнашгина бўлиб қолади.\n“Нексия”, “Дамас”, “Тико” каби замонавий енгил машиналар ҳозир водийнинг ҳар бир шаҳру қишлоғидан Тошкентга келиб кетаяпти. Довон йўли эса етарли даражада кенг, деярли барча участкалар равон, силлиқ. Шунинг учун ҳам кўпгина ёш, юраги қайнаган ҳайдовчилар текис жойда машинани соатига 170-180 км.гача учириб ҳайдайди. Бу йўлда азалдан қатнаб пихи қайрилиб кетган “пахан” шофёрлар ҳам улардан қолишмасликка ҳаракат қилади. Оқибат, Қорасувдан “товар” олиб, машина юкхонасини лиқ тўлдирган, йўлдаги текширувчиларга инсоф тилаб, радди бало дуоларни билганича ўқишга тараддудланган “тадбиркор”ларнинг тили бунча зўр тезликда дуо тугул, ҳатто калимага ҳам келмай қолади.\nАфсус, карвоннинг йўлида хатар бўлмай иложи йўқ экан, умр йўли шу йўлда поёнига етиб, тили ҳақиқатан ҳам бир оғиз калимаи шаҳодатга улгурмай омонатини топшираётганлар ҳам оз бўлмаяпти. Тошкентдан Андижонга қадар бўлган бу гавжум трассанинг ҳар ер-ҳар ерида аварияга учраб, йўл четига чиқариб қўйилган, “кўриб, ибрат олсин” дегандай текширув постига опкелиб қўйилган абжақ машиналарнинг ҳар ҳафта янгиларига дуч келиш мумкин.\nТакрор айтамиз: йўл равон, жуда кўп қисмида кўча ўртасига бетон тўсиқлар қўйилиб, қарама-қарши томондан келаётган машиналар ўзаро тўқнашиб кетишининг олди олинган ҳам. Аммо автофалокатлар ҳамон юз бериб турибди. Негаки, бу фалокатларга йўл эмас, тезлик ҳаддан ташқари юқорилиги сабаб бўляпти. Негаки, Республика пойтахтига, бошқа вилоятларга юмуш билан ҳар куни водийдан ўн минглаб одам йўл олади. Йўл ниҳоятда гавжум, тезроқ етайин деб “от қамчилаганлар” бисёр.\nАсосан бойваччаларга тегишли бўлган машиналарни ижарага олган, отнинг калласидай “аренда пули”ни ҳафтама-ҳафта тўлайман, қолаверса бола-чақанинг тишига босгудай бир даромад ҳам топаман деб чоғланган киракашлар тезроқ Тошкентга бориб қайтишга ҳаракат қилади, бунинг учун соатига камида 150 км. тезликка қўйиб ҳайдайди, етиб боргач, бошқа ҳамкасблари билан пассажир талашади, суткалаб ухламай, рул чамбарагини айлантиради. Ҳар куни турфа феъл-атворли “пассажир”лар кўнглига йўл топиш, бирон ўн беш-йигирма жойга қўйилган “пост”ларда қўр тўкиб ўтирган формали акалар билан “муомала” қилиш ва энг чатоғи – кунига уёққа беш юз, қайтишга ҳам шунча, жами минг километрча йўл юриш… ишонинг, ҳар қандай алпомиш йигитни ҳам бир-икки йил ичидаёқ ҳолдан тойдиради! Бояги “пост”ларнинг биронтасида “манов автомобил (ёки бу ҳайдовчи) боя шу йўлдан у томонга ўтган эди, энди эса бу ёққа йўл олибди. Бунча “нагрузка” машина учун ортиқча (ҳайдовчи ҳам чарчайди), аварияга учраш хавфи ортади”, дея машина номерини ё ҳайдовчининг фамилиясини компютерга солиб, тергайдиган тартиб ишлаб чиқилмаган, биронта ДАН пости бундай “зерикарли” юмуш билан шуғулланмайди. Ҳолбуки, агар ҳар бир ҳайдовчи бир кеча-кундузда 500 км.дан ортиқ йўл босиши мумкин эмас деган мазмунда бирон тартиб-қоида ишлаб чиқилса ва шу қоидага амал қилиш механизми тайёрланса, ёмон бўлмас эди. Менинг ўзим яқинда Хўжаободдаги ДАН пости олдига айқаштириб қўйилган бетонга бир “Нексия” келиб қарсиллаб урилганини кўрдим. Эрталаб соат 10 лар чамаси эди. Машина тамом бўлди, ичидагилар ҳайтовур тирик қолди, аммо бир ёш йигит ўша бетон ёнида қай бир иш билан ивирсиб юрган экан, бетон билан машина орасида қолиб, нобуд бўлди. Асосий сабаб – туни билан йўл босган ҳайдовчи бу маҳал ухлаб қолган экан…\nАлбатта, камина бир оддий йўловчи, автомобилу йўл ҳақида махсус билимга эга эмасман, юз бераётган фалокату ҳалокатлар миқдори ҳақида ҳам аниқ рақамларни келтира олмайман. Аммо неча йиллар давомида ой сайин, гоҳо ой оралатиб Андижону Ўшга қатнар эканман, ойналари тирқираб сочилиб, тунукалари эзилиб, қуруқ скелети кўриниб қолган машиналарга, ҳалок бўлган, устига бирон латта ёпиб қўйилган йўловчиларга кўзим кўп тушган. Ҳайдовчиларнинг “бу ҳали ҳолва, кеча фалон жойда, мунча одам…” деган ҳикояларининг-ку, саноғи йўқ.\nБу муаммонинг бир ишкал жиҳати. Иккинчи ёқдан, моддий масала ҳам бор, албатта. Чунончи, бензиннинг нархи юз сўмча ошувди ҳамки, Андижонга бориш йўлкираси беш мингдан саккиз-тўққиз мингга кўтарилди-қолди. Бизнинг “савобталаб” ҳайдовчиларимизнинг феъли шунақаки, ҳар байрам ёки ҳайит арафасида ота-онасини кўриш ёки хешларининг арвоҳини йўқлаш, фотиҳа ўқиш учун борадиганлар кўпайиши муносабати билан бир томон йўлкирасининг ўзиёқ 30-35 минг сўмга кўтарилиб кетади.\nҲозир Қамчиқ йўлидан енгил ва юк автомобиллари юради. Автобус ва микроавтобусларга қатнов тақиқланган. Албатта, бу қарорга йўловчилар бехатар йўл юрсин, катта фалокатлар юз бермасин, деган ниятда келинган бўлса керак. Лекин, “бу йўлнинг фалон қисмида қиялик мунча даражада, бинобарин автобус қатновини йўлга қўйиш тақиқланади”, дегандай техник жиҳатдан асосланган, дунё миқёсида эътироф этиладиган бирон бир далил-сабаб келтирилиши керак.\nИккинчидан эса, бизга олис ва яқин талай давлатларда шунақа ваҳимали тоғ йўллари борки, у довонлар олдида бизнинг Қамчиқ жўн бир тепаликка ўхшайди. Аммо ана ўша йўлларда ҳам автобус қатнови йўлга қўйилган – кечаю кундуз, қишин-ёзин юради. Ва ниҳоят учинчидан, ҳозирги автобуслар бундан ўттиз-қирқ йил аввалги салга мотори қизиб, суви қайнаб кетадиган “қўқонарава”лар эмас. Замонавий автобус ва микроавтобусларнинг тортиш қуввати зўр, тормоз тизими айниқса ишончли.\nБунинг устига, эҳтиёт шарт дея ҳозир хавфли ҳисобланадиган пастга тушиш участкаларида йўл ёқасида тик кўтарилувчи “ирмоқ”лар ҳам тайёрлаб қўйилганки, машинани унга бурсангиз, ҳар қандай тезлик бир зумда сўниб, фалокат даф бўлади.\nБир автобусга камида ўттиз-қирқ киши юк-пуки билан жойлашади. Ана шунча одамни енгил машинада ташийман десангиз, камида ўнта “Нексия” керак. Энди ўзингиз айтинг, қайси ҳолатда авария хавфи кўпроқ бўлади? Уларнинг йўлкираси орасидаги фарқ-чи? Қолаверса, экологик жиҳатдан, замонавий бир автобус ўнта енгил машинадан кўпроқ тутун чиқарадими?\nАлбатта, биз Фарғона водийси билан бошқа ҳудудлар орасида дуч келган автобус одам таший берсин, демаймиз. Техник жиҳатдан носоз, иш муддати аллақачон ўтиб, судралиб қолган автобусларнинг нафақат Қамчиқ йўлида, балки ҳар қандай шароитда одам ташишидан воз кечиш керак. Аммо лоақал ҳозир – айни ёз чилласида, одамларнинг боласи институтга ҳужжат топширган, водийдаги сўлим оромгоҳлару санаторийларга келиб-кетишлар ортгани сингари сабаблар билан қатнов кўпайган бир даврда, Қамчиқ йўли орқали “Қўқон — Тошкент”, “Тошкент — Асака” сингари ўнлаб маршрутлар очиб (қайта тиклаб), тажриба тариқасида “Мерседес”, “Отайўл” сингари бақувват, янги автобусларнинг, бежирим микроавтобусларнинг қатновини бошлаш, бунда улар ортиқча йўловчи ва юк олмаслигини йўлга қўйиш вақти келди.\nХавф-хатарнинг олдини олиш борасида шуни айтиш керакки, ҳар бир машинанинг тормоз тизими унинг массасидан келиб чиқиб, шунга яраша қилиб ишланади. “Нексия”нинг тормози “Отайўл”га, уники эса бунга ўрнатилмайди. Ҳозирги машиналарда юқори кўтарилишда моторнинг тортиш қуввати, пастга тушиш ва тўхташда тормоз чизиғининг узунлиги ҳам қарийб бир хил ва жуда ишончли. Шундай экан, енгил машинанинг юриши учун бемалол бўлган жой автобус учун ҳам хатарли ҳисобланмаслиги керак.\nП.С. Афтидан, автобус қатнови ҳанузгача йўлга қўйилмаётганининг тағин бир сабаби ҳам бордай. Дейлик, ҳар дақиқада бу йўлдан ўнта енгил машина ўтар бўлса, кўпининг ҳайдовчиси (ёки “юк” эгаси) постда “хизмат”да турган ака билан албатта қўл олишиб салом бериб ўтади. Энди, ўзингиз ўйланг: уларнинг ўрнига бир каттакон автобус ўтсин-да, фақат ҳайдовчи салом-алик қилсин! Қайсинисининг савоби кўпроқ? Албатта, ўн нафар одамнинг қўлини олиб кўришмоқ ўрни бўлак-да! Унинг файзу баракаси бошқача-да!\n← Аввалги Аввалги Абдулла Сафоев. Иккинчи ибн Сино (2006)\nКейинги → Кейинги: Отабек Жўрабоев. Таржима нега қилинади? (2006)


Танлов - Андижоннома\n«Шарпа» театрининг бош директори Ҳайбатилла Ҳайратов «Кимнинг номзодини кўрсатсак экан-а?»деб ўй суриб турган кезда хона эшиги аста очилиб, хипча гавдасига ўхшаш бурни остига қўнғиз мўйлов қўндирган бош режиссёр Чаққонбоевнинг чийилдоқ товуши эшитилди:\n— Мумкинми? Чақиртирган экансиз.\nБош директор уни умрида биринчи бор кўриб тургандек, бироз индамай турди-да, «Ҳа» дегандек бошини ликиллатди. Чаққонбоев кўз очиб юмилгунча бош директорнинг рўпарасидаги стулдан жой олди ва бошини сал эгиб Ҳайратовга қаради.\n— Гап бундай, мавлоно, - деди бош директор столни бармоқларининг учи билан чертиб. У одатда қўл остидаги етакчи артистлар билан суҳбатлашганда «мавлоно» сўзини қўшиб айтишни хуш кўрарди. — Шаҳримиздаги «Кўпик» фирмасининг Янги йил базмига Қорбобо ва Қорқиз керак экан. Хизмат ҳақини яхшигина тўлаймиз дейишяпти. Ана шундай масъулиятли вазифаларга кимларнинг номзоди маъқул тушаркин, деб кечадан бери бошим қотяпти. Ҳўш, сиз нима дейсиз?\nЧаққонбоев киприкларини пир-пир учириб, қошларини керганича кичкина хамакдек келадиган бошини нозик бармоқлари орасига олди. Кейин кенг яғринини столга тираб ўтирган бош директорга юзланди.\n— Ҳайбатилла ака, менимча Қорбоболикка Шилтаев дурустмикин?\n— Йўқ, бўлмайди! — Унинг гапини кесди бош директор. — Унга-бунга тегажоғлик қилавериб ҳамманинг жиғига тегади. Арча байрамини ҳам комедияга айлантириб ташлайди. У комик, бизга эса...\n— Тушундим, тушундим, - Чаққонбоев ўнг қўлини кўксига қўйди. — Ҳмм, ундай бўлса... бу ролга Беғам Бепарвоевни қўйсакчи?\n— Ўзи дуруст одам-у, лекин, жа-а дунёни сув босса ҳам парвосига келмайдиганлардан-да. Масъулиятни чуқур ҳис этмайди. Индинга Қорбоболикка тайёр бўлиб туринг, десангиз янаги йилга зўрға улгуради. «Кўпик»дагилар олдида уялиб қоламиз.\n— Бўлмасам Нафсилло акани қўяйлик.\nБуни эшитибоқ бош директор бош режиссёрни койишга тушди:\n— Вей қизиқсиз-а?! Мен сизга хўрандалар конкурсига одам топиб беринг, деяётганим йўқ! Уни қанақа кишилигини биласиз. Аввалги сафар ҳам уни Янги йил кечаси ҳушёрхонадан зўрға топиб келганмиз.\n— Узр, узр, бу томони ёдимдан кўтарилибди, - тавозе билан ўрнидан турди бош режиссёр. — Менимча бу ролга Талантбек Тиллаев жуда мос.\n— Ҳмм... дурустликка дуруст-а. Бироқ у трагедикда! Байрам авжига чиққанда, қизишиб кетиб, ҳар хил марсия, мотам қўшиқларини айтиб, йиғилганлар дилини хуфтон қилиб қўйиши мумкин. Ёдингиздами, ҳўвв бир йили «Қариялар куни» тадбирида, «Вой отам» деган ариясини берухсат айтвориб, бизга «катта»лардан дакки олиб бергани.\nЧаққонбоевнинг ҳам нима дейишга боши қотиб қолди. Ичида яна бир-икки артистларнинг номларини ўйладию, лекин қайсидир жиҳатлари бош директорга маъқул тушмаслигини билиб, индамади. «Бош директорнинг ўзи Қорбоболикка тўғри келмасмикан?»- хаёлига келган фикрдан унинг ўзи ҳам ажабланиб қўйди. — Лекин унда саҳна тажрибаси йўқлиги чатоқда. Шу кунгача бор-йўғи битта эпизодик ролда саҳнага чиққан холос. Лекин, ҳанузгача, «агар мен шу ролни ўйнамаганимда испектакил ишкал бўларди», деб мақтанишини қўймайди. Ўша драманинг номи нимайди ўзи? Ҳа ... топдим - «Қонли Африка!». Бироқ бош директор ҳўв бир йили бўлганидек Қорбоболикка чув тушириб қўймасмикин? Ўшанда у қайсидир ўқув юртининг арча байрамига Қорбобо сифатида ташриф буюриб, «Салом ўқувчилар! Мен сеҳрли Сибир ўрмонлари оша келяпман» дейиш ўрнига, спектаклдаги кичкина ролида айтганлари ёдига тушиб: «Салом қабиладошлар! Мен Саҳрои Кабир қумдовонлари оша келяпман!» деб ҳаммани ҳайратга солганди. Ўқувчилардан бири: «Режиссёр амаки, Африкада ҳам қор ёғадими?» деб саволга тутганда у деб, бу деб юриб ўзим ишонмаган нарсага уни зўрға ишонтиргандим. Менимча, бу сафар ролдан чиқиб кетмас...»\nБош режиссёрнинг таклифини эшитгач, Ҳайратовнинг юз-кўзларида қувонч пайдо бўлди.\n— Дидингиз чаккимас, Чаққонбоев! - Бош директор кулимсираганича бошини креслога суяди. — Бундай масъулиятли вазифани менга топширсалар керак, деган фикрда эдим. Бўй-бастим ҳам, юриш-туришим ҳам Қорбоболикка мос. Гримга ортиқча ҳожат қолмайди. Ҳўш, буёғи ҳал бўлди, а? Энди Қорқизликка кимни қўямиз?\nБош режиссёр беш-олтита артисткаларнинг номларини айтди. Ҳайратовга уларнинг бирортаси ҳам маъқул тушмади. У ҳамсуҳбатига синовчан қараб фикрини билдирди:\n— Менинг партнёрим сиз бўласиз! Фақат бир шартим бор...\nҲайратов шундай деб бироз чайналиб туриб қолди. Кинода бўлганда ҳеч бир гримсиз Чарли Чаплин қиёфасини қотириб қўядиган бош режис-сёрнинг қўнғиз мўйлови унинг ҳафсаласини пир қилиб турганди.\n— Анаву мўйловингиздан воз кечасиз, - гапини давом этди бош директор ҳайратдан ҳалигача ўзига келолмаётган бош режиссёрдан кўзини узмай. — Ахир санъат йўлида, керак бўлса, жонимиздан ҳам кечишимиз керак! Иннайкейин... хизмат ҳақини бегона қилишнинг нима кераги бор. Пул бўлгач мўйлов яна топилаверади.\n... Чаққонбоев «Мўйловимни қайси сартарошга олдирсам яна тезроқ ўсиб чиқаркин?» деб ўй сурганича хонадан чиқиб кетаётганда Ҳайбатилла Ҳайратов Қорбобо ролига тайёргарликни аллақачон бошлаб юборганди:\n— Салом қабиладошлар! Мен Саҳрои Кабир қумдовонлари оша ҳузурингизга келдим!...


Аҳоли сотиб олиши учун олтин қуймалар сотувга чиқарилди. Уларни хорижга олиб чиқиш мумкин\nМарказий банк ўлчовли олтин қуймаларни тижорат банклари орқали сотувга чиқармоқда. Марказий банкнинг маълум қилишича, бу иш “аҳолининг инвестиция ва жамғариш имкониятларини кенгайтириш, шунингдек, қимматбаҳо металлар муомаласини ривожлантириш мақсадида” амалга оширилмоқда.\nРасмий билдирувда таъкидланишича, 999,9 софликдаги олтиндан тайёрланган 5, 10, 20 ва 50 граммли қуймаларни барча вилоятлардаги банкларда сотиб олиш мумкин.\nОлтин қуймалар Италиянинг «Certiline Srl.» компанияси билан ҳамкорликда ишлаб чиқилган махсус қадоқларда муомалага чиқарилади.\nПрезидент сентябрда имзолаган «Қимматбаҳо металлар муомаласини тартибга солишни янада такомиллаштириш чора-тадбирлари тўғрисида»ги фармонда жисмоний шахслар қимматбаҳо ёмби ва тангаларни Ўзбекистондан хорижга чекловларсиз олиб чиқиши мумкинлиги қайд этилган.


Ўзбекистонда хотин-қизларни жинси бўйича камситишга йўл қўйилмайди\n17:11 03.09.2019 (Янгиланган 17:57 03.09.2019)\nМирзиёев хотин-қизлар ва эркакларга тенг имкониятларни кафолатловчи қонунга имзо чекди.\nТОШКЕНТ, 3 сен – Sputnik. Ўзбекистон президенти Шавкат Мирзиёев “Хотин-қизлар ва эркаклар учун тенг ҳуқуқ ҳамда имкониятлар кафолатлари тўғрисида”ги қонунга имзо чекди.\nМирзиёев аёлларни тазйиқлардан ҳимоялаш тўғрисидаги қонунни имзолади\n- бола туғиш ва кўкрак сути билан озиқлантириш;\n- муддатли ҳарбий хизматга фақат эркакларни чақириш;\n- ушбу Қонун асосида гендер сиёсати амалга оширилишида вақтинчалик махсус чоралар кўриш;\n- қамоқда сақлаш, жазони ижро этиш жойларида сақлаш тартибида фарқларни белгилаш кабилар жинси бўйича камситиш ҳисобланмайди.


ЎзА - Берлин давлат кутубхонасида Мирзо Улуғбекнинг астрономик жадваллари сақланмоқда\n11.01.2019 19:00:21 Чоп этиш версияси\nЎзбекистон ва Германия ўртасидаги самимий муносабат манфаатли алоқаларни мустаҳкамлашда асосий омил бўлмоқда. Германияликлар мамлакатимиз тарихи ва халқимиз анъана ва удумларига катта қизиқиш билан қарайди, ҳамюртларимиз ҳам бу юртнинг ўтмиши ва замонавий қиёфасига бефарқ эмаслар.\nЯна бир эътиборли жиҳат. Берлин, Дрезден, Лейпциг ва Штутгарт шаҳарларидаги музейларда ўзбек санъати коллекцияларининг сақланиши ўзаро маданий, илмий ва адабий йўналишлардаги алоқалар янада мустаҳкамланаётганидан далолатдир. Берлин этнологик музейида Бухоро амирлигига оид, Берлин давлат кутубхонасида Алишер Навоий асарлари қўлёзмалари каби ноёб коллекциялар сақланмоқда.\nБерлин давлат кутубхонаси “Шарқ” бўлими раҳбари, доктор Кристофер Раухнинг фикрича, бу ердаги қўлёзмаларнинг айримлари ўзбек классик адиблари, олимлари яшаган ва ижод қилган ҳудудлардан, баъзилари эса бевосита Ўзбекистондан олиб келинган. Улар орасида XIX асрдан буён кутубхонада сақланаётган Улуғбекнинг астрономик жадваллари ҳам бор. Уларда 38 юлдузлар туркумига кирувчи 1018 юлдуз ҳақида маълумот берилган.\n– Ўзбекистоннинг амалий-декоратив санъати мероси ранг-баранг ва жуда бой, – деди “Ўзбекистон маданий мероси дунё тўпламларида“ лойиҳаси видеоталқини муаллифи ва бошловчиси Шаҳноза Ғаниева. – Муайян тарихий сабаблар туфайли унинг муҳим бир қисми мамлакатимиздан ташқариларга чиқиб кетган. Ўзбек санъатининг ажойиб коллекциялари Германиянинг Берлин, Дрезден ва Лейпциг музейларида сақланмоқда. Масалан, Германиядаги энг кўп ташриф буюриладиган Пергам музейида ислом дунёсининг асосий реликтлари ҳисобланган қўлёзма китоблари ва шарқ тамаддуни амалий санъати асарларининг қимматбаҳо намуналари сақланади. Бу ерда Қадимий Афросиёб шаҳрининг машҳур кулолчилик санъатига оид ноёб асарларни кўриш мумкин.\nЎзбекистон электрон оммавий ахборот воситалари миллий ассоциацияси матбуот хизмати маълумотига кўра, жорий йилнинг 15 январида Берлинда “Буюк ипак йўли мероси Ўзбекистон ва Германия ўртасидаги кўприк вазифасини бажаради“ мавзусида халқаро илмий-маданий форуми ўтказилади. Форум иштирокчилари Германия музейларида сақланаётган халқимизнинг ана шундай нодир мероси билан янада батафсилроқ танишишга муваффақ бўлади. Шу жиҳатдан мазкур форумнинг ташкил этилиши Ўзбекистон ва Германия ўртасида дўстлик ришталарининг янада мустаҳкамланишида тарихий ва муҳим даврни бошлаб беради.


Инсон ҳаётидаги вақт аслида нима?\n“Инсон ҳаётидаги вақт нима, унинг моҳияти нимада?” деган саволларга донолар шундай жавоб беради: "Вақт - гўё ҳаёт кийими тўқиладиган иплар бўлиб, унинг пишиқ ва нафислигига қараб ҳаёт азиз ҳамда бебаҳо бўлади".\nАгар иплар сифатсиз ва тўзиган бўлса ҳаёт ҳам тубан, мазмунсиз кечади. Вақтнинг яна бир хусусияти - агар у ўтиб кетса, қайтиб келмайди. У инсон сарф қиладиган асосий дастмоядир. Қанчалик кўп бўлса ҳам оздир. Баракали бўлса, кўп. Шу боис ҳам инсон ўз ҳаётининг ҳар бир дақиқа ва лаҳзасидан унумли ҳамда баракали фойдаланиб, уни яхши амаллар қилишга сарфлаши вожибдир.\nИслом таълимоти ялқовлик, лоқайдлик, каби иллатлардан узоқда бўлишимизга амр қилади ва ҳар куни эрта туришга, хайрли амалларни қилишга ҳамда ёшлик, сиҳат-саломатлик, бўш вақтни ғанимат билишга чорлайди.\nУлуғ аждодларимиз кунларини, вақту соатларини фойдали иш қилишга, гўзал аҳлоқий ва илмий даражаларга етишиш йўлида сарфлашга уринар эдилар. Шунинг учун ҳам уларнинг бугунлари кечагисидан, эртанги кунлари бугунгисидан аъло бўларди. Улар: “Вақт қиличдир, агар сен уни кесмасанг у сени кесади”, - деган ҳикматли сўзга амал қилишган.\nЎтаётган кунимиз, вақтимиздан ибрат олмоғимиз лозим. Зеро, кеча ва кундуз янгиларни эскиртиради, узоқларни яқин қилади, умрларни қисқартиради, ёшларни қаритади, кексаларни боқийлик сари етаклайди. Доно халқимизда бир мақол бор, унда шундай дейилади: “Вақтинг кетди, бахтинг кетди”.\nҲа, вақт гўё улуғ омаддир. Фарзандларимизниинг таълим-тарбиясига эътиборимизни кучайтириб, таълим даргоҳларида олаётган билимини текшириб туриш лозим. Фарзандлар мактаб, коллеж ва олий ўқув юртларига бориб келай деганда ота-онаси келажаги меваси бўлмиш жигарбандини олдидан дуо қилиб кузатади. Айрим фарзандлар инсон ҳаётидаги вақтини ғанимат билмасдан билим олиш ўрнига турли хил интернет клубларга бориб вақтини исроф қилиб бормоқда.\nМуҳтарам юртбошимиз ҳам бугунги кун ёшларини китобхонлиги пасайиб кетганлигини таъкидлаб ўтдилар. Жамиятимиздаги барча инсонлар, улар ким ва қандай мавқега эга бўлмасинлар, келажагимиз бўлган ёшларимизни олтиндан қиммат бўлган неъматдан унумли фойдаланишлари лозимлигини тушунтирмоқлигимиз керак. Ёши улуғларимиз, муҳтарам ота-оналар фарзандлари таълим-тарбиясига бепарво бўлмасликлари, вақтларини тўғри сарфлашга ўргатишлари керак. Чунки, бугунги кунимиз ва порлоқ келажагимиз, ана шундай салоҳиятли фарзандлар қўлидадир.\n23:57 / 05.05.2018\n21:10 / 13.03.2018\nЕвропарламентда ЕИда ёзги ва қишки вақтга ўтишга қарши овоз беришди\n14:59 / 09.02.2018


Қандим газни қайта ишлаш заводида 2 мингдан зиёд иш ўрни яратилади\n10:59 / 11.03.2017\n2016 йилда Бухоро вилояти иқтисодиётида барқарор ўсиш суръатлари таъминланиб, ялпи ҳудудий маҳсулот ҳажми 7,9 фоизга ошди. Вилоят ялпи ҳудудий маҳсулоти таркибида кичик бизнес ва хусусий тадбиркорликнинг улуши 67,9 фоизни ташкил этди.\nҚандим газни қайта ишлаш мажмуаси қурилиши давом этмоқда. Мажмуа таркибига йилига 8,1 миллиард куб метр табиий газни қайта ишлаш қувватига эга завод, 114 қазиш қудуғи, 11 махсус майдон ва 4 йиғув пунктини ўз ичига олган табиий газни тўплаш тизими киради. 370 километр газ қувури, 160 километр автомобиль йўли қуриш режалаштирилган бу лойиҳа Ўзбекистон газ конларини ўзлаштиришни янги босқичга кўтаради.\nМарказий Осиёдаги йирик ишлаб чиқариш мажмуаларидан бири бўлган ушбу заводда 2 мингдан зиёд доимий иш ўрни яратилади.\nБухоро лойиҳа қурилиш


Инновацион ривожланиш вазири: “Энг иқтидорли ва билимдон болаларни жалб қилишимиз керак”\nЖорий йилнинг 15 август куни Инновацион ривожланиш вазирлиги биносида Вазирлик ҳузуридаги “Мирзо Улуғбек номидаги ихтисослаштирилган давлат умумтаълим мактаб-интернатини” ва “Абу Али ибн Сино номидаги ёш биологлар ва кимёгарлар ихтисослаштирилган мактаб-интернатини”нинг2019-2020 ўқув йили учун кириш тест имтиҳонларини ташкил этиш бўйича мажлис бўлиб ўтди. Йиғилишда имтиҳонларни ўтказиш бўйича Ташкилий қўмита, Ҳакамлар ҳайъати ҳамда Аппеляция комиссиялари аъзолари иштирок этдилар. Мажлисни Инновацион ривожланиш вазири Иброҳим Абдураҳмонов олиб борди.\nИ.Абдураҳмонов энг аввало қабул жараёнларида коррупцияга йўл қўйилмаганига алоҳида эътибор қаратди, имтиҳон бўладиган кунгача ўқувчилар бирор тўсиқларсиз қабул қилинаётганини таъкидлаб ўтди.\n— Биронта бола биздан норози бўлмаслиги керак, — деди И. Абдураҳмонов. — Энг иқтидорли ва билимдон болаларни жалб қилишимиз лозим. Зеро мақсадимиз – иқтидорли ёшларни қамраб олиш, уларга билим бериш ва иқтидорларини намоён этишдир.\nШунингдек, Инновацион ривожланиш вазири вазирликнинг масъул ходимларига имтиҳонларни ҳам юқори савияда ва шаффоф ўтказиш бўйича топшириқлар берди.\nВазирлик бошқарма бошлиғи Олимжон Тўйчиев имтиёзли қабул қилинадиган ўқувчилар билан суҳбат ўтказиш жараёнига уларнинг ота-оналари ҳам киритилганини ва бу амалиёт аввал қўлланилмаганини таъкидлади. Бундан ташқари, ўқувчиларнинг ота-оналари ёки ўқитувчилари имтиҳон бўлаётган аудиторияга назоратчи-кузатувчи сифатида кириши мумкинлиги ҳам айтиб ўтилди. Аммо уларнинг жараёнга аралашиши қатъий таъқиқланади, тартибга риоя қилмаганлар аудитория раҳбари томонидан хонадан чиқариб юборилади. Шу ўринда айтиб ўтиш керакки, ота-оналар ва ўқитувчилар фақат ўзларининг фарзанди ёки ўқувчиси иштирок этаётган хонадан бошқа хонага киришига рухсат берилади.\nЭслатиб ўтамиз, эртага, 16 август куни Инновацион ривожланиш вазирлиги ҳузуридаги Мирзо Улуғбек номли ихтисослашган мактаб-интернатига қабул имтиҳонлари бўлади. Унда 4 та гуруҳ навбат билан соат 7:30 дан 16:00 гача тест синовларида ўз билимларини имтиҳондан ўтказадилар. Шу жараён билан танишишни , шаффофлигини назорат қилишни ва ёритишни истаган барчангизни имтиҳонларга таклиф этамиз.\nМанзил: Юнусобод тумани, Бодомзор мавзеси, Астрономия кўчаси 33-уй (Физика-техника институти биноси)


Марказий Осиëдаги иқтисодий инқироз кучаймоқда\nЎзбек иқтисодидаги инқироз¸ хусусан¸ инфляция даражаси шу кетишда давом этаверса¸ ижтимоий тармоқлардаги прогнозга кўра¸ Ўзбекистон Зимбабве аҳволига тушиб қолади.\nРоссия иқтисодидаги кризис кучайган сари¸ Россиядан Марказий Осиë давлатларига юборилаëтган муҳожир пуллари оқими кескин қисқаришда давом этмоқда. Бу эса¸ таҳлилчиларга кўра¸ муҳожир пулига қарам бўлган Тожикистон¸ Қирғизистон ва Ўзбекистондаги аҳволнинг бундан кейин янада оғирлашишини англатади.\nEurasia Net лойиҳаси директори Питер Леонарднинг Озодликка айтишича¸ муҳожир пулига энг кўп қарам бўлган тожик иқтисоди Россия иқтисодий кризисининг энг катта зарбасига учрамоқда. Муҳожир юборадиган пул ялпи миллий маҳсулотининг 50 фоизини ташкил этадиган Тожикистонда¸ Россиядан келаëтган пул жўнатмалари 67 фоизга камайган ва 2014 йилги 3¸8 миллиард доллардан ўтган йил охирига келиб¸ 1¸3 миллиард долларга тушган.\n- Энг қаттиқ зарбани Тожикистон бошдан кечирмоқда. Айни пайтда¸ Ўзбекистон ва Қирғизистонда ҳам вазият умидга асос берадиган даражада эмас¸ дейди Питер Леонард.\nЎзбекистонга меҳнат муҳожирлари Россиядан юбораëтган пул жўнатмалари 2014 йилда 5,581 миллиард доллар бўлган бўлса¸ 2015 йил охирига келиб¸ 3,05 миллиардга тушиб қолган.\nАйрим маълумотларга кўра¸ Россиядан юборилаëтган пул миқдори камайиши билан айни пайтда¸ бу пулларнинг маҳаллий валюталардаги қурбининг ҳам пасайиши Марказий Осиëдаги иқтисодий вазиятни пастга тортмоқда.\nРоссиядаги иқтисодий инқирознинг билвосита зарбалари минтақада турли кўринишда акс этмоқда.\nИқтисодчиларга кўра¸ булардан бири инфляция даражасининг ошишида кўринмоқда:\n- Маҳаллий валюталар ҳам қаттиқ зарба емоқда. Буни фақат муҳожир пули ҳисобига рўзғор тебратиб келганларгина эмас¸ ҳамма сезмоқда. Бугун исталган ўзбекистонлик ўзи олаëтган маошга бир йил аввалгига нисбатан камроқ нарса сотиб олаëтганини кўриб¸ билиб турибди¸ дейди Озодликнинг минтақа бўйича таҳлилчиси Брюс Панниер.\nМарказий Осиë¸ хусусан¸ Ўзбекистондаги иқтисодий инқирознинг яна бир кўриниши нақд пул тақчиллигида акс этмоқда.\nТаҳлилчиларга кўра¸ Тожикистондаги энг катта банк банкротлик даражасига тушиб қолган ва бу банкнинг ҳозирга қадар расман касод деб эълон қилинмагани ўзига хос мўъжизадир.\nЎзбекистонда эса¸ нафақат ўқитувчи ва врачлар каби давлатнинг оддий хизматчилари¸ балки махсус контингент ташкилоти ходимларига ҳам ойлаб маош тўланмай келинаëтгани¸ ўзбек иқтисодининг оғир аҳволга тушгани тасдиғидир:\n- Ўзбек иқтисодининг ҳақиқий аҳволини кўрсатувчи аниқ рақамлар йўқ ҳисоби. Журналистик кузатувлар ва қўлимиздаги бор маълумотдан келиб чиқиб¸ биз ўзбек иқтисодининг ўсиш суръати ҳукумат айтган даражада эмаслигини айтишимиз мумкин. Хитой ва Россиядан импорт ҳажмининг долларда кескин камайгани ҳам иқтисодий аҳвол яхши эмаслигидан даракдир. Нафақат Россиядан юборилаëтган муҳожир пулларининг камайиши¸ балки жаҳон бозорида газ ва пахта нархининг тушиши ҳам бу инқирозни кучайтирмоқда¸ дейди Economist Intelligence Unit таҳлилчиси Алекс Найс.\nМинтақанинг энг ëпиқ давлати бўлган Туркманистондан реал вазиятга доир аниқ маълумот олиш деярли имконсиз бўлса-да¸ бу мамлакатда ҳам нақд пул билан боғлиқ муаммо юзага келгани кўринмоқда.\nАйтилишича¸айрим давлат хизматчиларига маошларни озиқ-овқат¸ айрим ҳолларда қўй билан тўлаш ҳоллари қайд этилмоқда. Шунингдек¸ Туркманистоннинг энг катта ва сердаромад ҳисобланган газ секторида ишчи-хизматчиларни оммавий тарзда бўшатиш ҳоллари борлиги ҳақида айрим хабарлар мавжуд.\nКузатувчиларга кўра¸ минтақанинг энг бой давлати Қозоғистон ҳозирча бундай муаммоларга чап беришга муваффақ бўлмоқда. Аммо бу инқироз турмуш даражаси баланд бўлган қозоғистонликларнинг янада яхшироқ ҳаëт борасидаги режаларини анча кечиктириши мумкин.


“23 апрель – Халқаро китоб ва муаллифлик ҳуқуқларини ҳимоя қилиш куни” – Jurnalist\n“23 апрель – Халқаро китоб ва муаллифлик ҳуқуқларини ҳимоя қилиш куни”\nR S2021-04-24T13:57:43+05:0024 Aprel, 2021|Умумий янгиликлар|\nМуаллифлик ҳуқуқини ҳимоя қилиш жамиятнинг бурчи\nБуюк келажак китоб ва унинг муаллифларига ҳам боғлиқ. Бугун жаҳон цивилизацияси жадаллашгани сайин инсониятнинг ахборотга, янгиликка бўлган талаби ҳам ортиб бормоқда. Бу талабни қондириш йўлида кимдир меҳнат қиляпти, яна кимдир ана шу меҳнат маҳсулидан ўзбошимчалик билан фойдаланмоқда. Гап муаллифлик ҳуқуқлари ҳақида борар экан, бизни бу борада юртимизда, қолаверса, жаҳонда олиб борилаётган ишлар, янгиликлар жараёни қизиқтиради.\n1996 йил 22-23 апрель кунлари халқаро жамоатчилик иштирокида ЮНЕСКО Бош қароргоҳи жойлашган Париж шаҳрида “Амир Темур ва темурийларнинг инсоният цивилизацияга қўшган ҳиссаси” мавзусида халқаро конференция бўлиб ўтганди, унда мамалакатимиздан 300 га яқин вакиллар ҳам қатнашган этган эди. Конференция якунида ЮНЕСКО томонидан 23 апрель-“Халқаро китоб ва муаллифлик ҳуқуқларини ҳимоя қилиш куни” деб белгиланди. Ҳар йили ушбу кун дунё жамоатчилиги томонидан байрам сифатида кенг нишонланиб келинмоқда.\nСоҳибқирон Амир Темур ва темурийлар даврида муаллифлик масалаларига катта эътибор берилган. “Соҳибқирон ҳазратларининг пурқудрат беш таянчлари: Аллоҳ… Тафаккур… Қилич… Имон… Китоб” ҳисобланган. Ёзув ва китоб туфайли дунёвий ва ухровий (охират) ҳаёт ҳақидаги илму-донишнинг турли жабҳаларда ва дунёвий ижтимоий турмуш соҳасида жамғарилган бебаҳо тажрибалар аждодларимизнинг оламдан ўтиши билан ном-нишонсиз йўқолиб кетмай, балки улардан авлодлар баҳраманд бўлиши имконияти туғилди, бу билан узлуксиз маданий юксалиш учун замин яратилди. Саройларда олиму фузалолар, адиб-у шуаролар, уламо-ю, фақиҳлардан иборат илмий-адабий муҳит таркиб топди, яратувчанлик, бунёдкорлик ва ижодкорлик фаолияти турли йўллар билан рағбатлантирилди.\nАмир Темур шоир Маҳмуд Шабистарийнинг “Гулшани роз” асари уни бутун ўзига тортгани, у китоб муаллифига ҳурмати сабабли шоирнинг ватани бўлмиш Шабистар аҳолисини ардоқлаб, уларнинг ҳар бирига беш мисқол тилладан, 18 минг беш юз милла тилла бағишлаган. Бундан кўриниб турибдики, Амир Темурдай буюк инсон муаллифларга катта эътибор қаратган, уларни моддий жиҳатдан рағбатлантирилишига раҳбарлик қилган.\nРеспубликамизда муаллифлар ҳуқуқини ҳимоя қилишга қаратилган махсус “Муаллифлик ҳуқуқи ва турдош ҳуқуқлар тўғрисида”ги қонуни 1996 йилда қабул қилинди. 2006 йилда эса қонун янги таҳрирда қабул қилинди. 2006 йилда Фуқаролик кодексининг муаллифлик ҳуқуқи ва турдош ҳуқуқларга оид бўлган 59-60-боблари ҳам янги таҳрирда қабул қилинди.\nҚонунчиликка кўра, асарлар муаллиф ҳаётлиги даврида ва вафотидан кейин ҳам 50 йилгача ҳимоя қилинади. Яъни, муаллиф вафотидан сўнг унинг меросхўрларидан ёзма рухсат (шартнома) олиш талаб этилади ва асардан фойдаланилганда, ушбу муддатда муаллифлик ҳақи тўланади.\nМуаллифлик ҳуқуқи нафақат бир мамлакат ҳудудида, балки у бутун дунёда бир хилда ҳимоя қилинади. Шунинг учун ҳам халқаро конвенциялар қабул қилинган. 1886 йилда буюк мутафаккир ва ёзувчи Виктор Гюго ташаббуси ҳамда раҳбарлигида бир гуруҳ Европа олимлари ва ижодкорлари томонидан “Адабий ва бадиий асарларни муҳофаза қилиш тўғрисида”ги Берн конвенциясига асос солинган. Мазкур конвенция фан, адабиёт ва санъат асарлари ҳамда уларнинг муаллифлари ҳуқуқларини муҳофаза қилишга қаратилган универсал халқаро шартномалардан биридир.\nБугун дунёнинг 180 дан ортиқ давлати ушбу конвенциянинг аъзоси ҳисобланади. 2005 йил 19 апрелдан бошлаб Ўзбекистонда ҳам “Адабий ва бадиий асарларни муҳофаза қилиш тўғрисида”ги Бернь конвенцияси нормалари қўллана бошланди. Республикамиз муаллифлари ва уларнинг меросхўрлари ҳуқуқлари бутун дунёда бир хилда муҳофаза қилинмоқда.\nИнтеллектуал мулкнинг таркибий қисми сифатида муаллифлик ҳуқуқи билан ҳимоя қилинадиган барча асарлар соҳалар бўйича 10 дан ортиқ халқаро конвенция ва универсал шартномалар билан муҳофазага олинган. Бу халқаро ҳужжатларни Швейцариянинг Женева шаҳрида жойлашган Бутунжаҳон интеллектуал мулк ташкилоти (БИМТ) маъмурий бошқаруви амалга оширади. БИМТ Бирлашган Миллатлар Ташкилоти тизимида бўлиб, у 1970 йилдан фаолият юритмоқда. Ташкилотга 1974 йилда ҳукуматлараро халқаро ташкилот мақоми берилган. Ўзбекистон 1991 йилдан мазкур ташкилотнинг тенг ҳуқуқли аъзоси ҳисобланади.\nБугун республикамизда муаллифлик ҳуқуқига оид мустаҳкам қонунчилик базаси яратилган ва соҳага оид алоиҳад давлат сиёсати олиб борилмоқда, муаллифлар ҳар томонлама қўллаб-қувватланмоқда. Бир сўз билан айтганда, муаллифлик ҳуқуқини ҳимоя қилиш ҳуқуқий масала бўлиши билан бирга, жамиятнинг ҳам бурчи ҳисобланади.\nИжобий ишлар билан бирга, муаммолар ҳам бор. Хусусан, мамлакатимизда муаллифлик ҳуқуқи соҳасида қатор ижобий ишлар амалга оширилаётган бўлса-да, муаллифлик ҳуқуқига риоя этиш масалалари долзарб муаммолигича қолмоқда. Ахборот технологиялари ва коммуникациялар, айниқса, халқаро интернет глобал тизимининг хизматидан бугун ҳар ким, ҳар қандай ташкилот бемалол фойдаланиши, улардаги манба (ахборот)лардан керакли маълумотларни олиши ва тарқатиши мумкин. Ана шундай шароитда муаллифлик ҳуқуқига риоя этилмаслик ҳолатларининг кўзга ташланиб туриши маъқул иш эмас. Бунинг учун биринчи навбатда, муаллифлар ўз ҳуқуқларини яхши билишлари ва ҳуқуқларини талаб қила олишлари лозим.\n“Китобдан яхшироқ дўст йўқ жаҳонда”, деган машҳур нақлнинг аҳамияти ҳозир ҳар қачонгидан ҳам ошди. Китоб ўқилмаган жамиятда маънавий қадриятлар азият чекади, халқнинг интеллектуал салоҳияти юксалмайди. Интернет бор-ку, ундан исталган нарсани топса бўлади, китоб мутолааси шартми, дейишади. Ўтказилган тадқиқотлар натижалари интернетдан фойдаланаётган ёшларимизнинг кўпчилиги фақат ахборот олиш учунгина ижтимоий тармоқлар ва бошқа кўнгилочар сайтларга кираётгани аниқланди.\nКитобнинг инсоният ривожида ўрни беқиёс. Бекорга 23 апрель муаллифлик ҳуқуқи билан бирга китобни ҳам байрам қилиш куни сифатида эътироф этилмаган. Китоб орқали билимлар тарқатилар экан, асарларни китобга жамловчи ва уни қулай восита сифатида кенг жамоатчиликка тақдим этувчи нашриётлар ва уларда меҳнат қилаётган барча тоифадаги ноширларга ҳам ҳурмат кўрсатишимиз лозим.\n“Ноширлик фаолияти тўғрисида”ги қонун ноширлик фаолиятининг ҳуқуқий кафолатларини белгилаган. Бугун республикамизда 120 дан ортиқ нашриёт фаолият олиб бормоқда. Турли таълим муассасалари ва бошқа ташкилотларга ноширлик фаолиятини олиб боришга рухсат берилган. Давлатимиз Президенти ва ҳукуматимизнинг китобхонликни тарғиб қилиш, китоб саноатини ривожлантириш, ноширликни қўллаб-қувватлаш, ушбу соҳада муаллифлик ҳуқуқини таъминлашга қаратилган қатор ҳужжатлар ҳам қабул қилинган.\nБир сўз билан айтганда, жамият келажаги ва келгуси тараққиёт муаллифлар ва китобга бевосита боғлиқ.


«А» гуруҳи, 2-тур. 6 сентябрь, соат 21:00\n21 Умар Барри\n02 Муҳаммад Муса\n04 Аҳмад Саид\n10 Ҳасан Ал Ҳайдос\n20 Карим Будиаф\n03 Абдулкарим Ҳасан\n19 Аҳмад Ёсир\n09 Родриго Табата\n16 Буалим Хухи\n12 Акром Афиф\n01 Амин Лекомт\n22 Саад Аш-Шиб\n05 Луиз Жуниор\n06 Муҳаммад Касола\n07 Холид Муфта\n08 Али Асадулла\n11 Мешал Абдуллоҳ\n13 Алмаоз Али\n14 Абдулраҳмон Ҳусайн\n15 Педро Мигел\n17 Исмоил Муҳаммад\n18 Муҳаммад Тресор\nЕгор Кримец (86)\n21 Александр Лобанов\n20 Ислом Тўхтахўжаев\n02 Егор Кримец\n05 Анзур Исмоилов\n18 Отабек Шукуров\n09 Одил Аҳмедов\n08 Сервер Жепаров\n23 Элдор Шомуродов\n10 Сардор Рашидов\n11 Игорь Сергеев.\n01 Элдорбек Суюнов\n12 Игнатий Нестеров\n03 Азимжон Аҳмедов\n04 Марат Бикмаев\n06 Жасур Ҳасанов\n07 Саламат Қутибоев\n13 Давронбек Ҳошимов\n14 Жавоҳир Соҳибов\n15 Александр Гейнрих\n16 Станислав Андреев\n17 Достонбек Ҳамдамов\n90+4' Ўйин тугади! Ғалаба муборак! Биз гуруҳ пешқадамига айландик!\n90+3' Вууууҳ! Одил ўнг қанотдан рақиб жарима майдончасига кирди ва дарвоза олдига узатма берди. Тўп Баррининг оёғидан майдонни тарк этди\n90+2' Жарима тўпини ўйинга киритишда вақтни чўзгани учун Гейнрих огоҳлантириш олди\n90+2' Гейнрих бурчакка яқин жойда фол ишлади\n90' Терма жамоамиз бурчак яқинида тўпни эгаллаб, вақтни чўзишга ва кетма-кет бурчак тўплари ишлашмоқда.\n90' Гейнрихнинг зарбаси жонли деворга тегиб, майдонни тарк этди\n89' Буалим Хухий сариқ карточка олди. У Гейнрига нисбатан фол ишлатди\n89' Ҳакам билан тортишгани учун Анзур Исмоилов сариқ карточка олди\n86' ГООООООООЛ!!! Егор Кримец, 0:1! Гейнрих ўнг қанотда жарима зарбаси ишлади ва уни ўзи ўйинга киритди. Ҳимоячи бош билан дарвозани ишғол қилди!\n84' ВУУУУУҲ! Қатарлик футболчи чап томондан жарима майдончасига кирди ва кетма-кет ҳимоячиларимизни алдаб ўта бошлади. Энг сўнгги паллада Тўхтахўжаев рақиб футболчиси оёғига ташланиб, хавфни бартараф этди!!\n83' Гейнрихнинг узатмасини Соҳибов рақиб жарима майдончаси яқинида тўпни қабул қилди ва зарба берди. Ноаниқ\n82' Ўзбекистонда ҳам ўзгариш: Сервер Жепаров ўрнига Жавоҳир Соҳибов туширилди\n81' Қатарда ўзгариш: жароҳат олган Абдулкарим Ҳасан ўрнига Педро Мигел тушди\n80' Вууҳ! Қарши ҳужумда Шомуродов 21 метрлардан зарба берди. Барри тўпни қабул қилди\n79' Эҳҳ, Сервер рақиб жарима майдончасига кираётган Гейнрихга узатма берди. Ҳимоячи қайтариб қолди\n76' Ҳакам футболчиларни сув ичиб олишга таклиф қилди\n76' Жепаров бурчак тўпини ўйинга киритди. Аҳмедов жарима майдончаси ташқарисидан зарба йўллади. Юқоридан ўтиб кетди\n73' Одил керакмас жойда тўпни йўқотди. Рақибнинг ҳужумини Денисов бартараф этди\n72' Қатарда ўзгариш: Ҳасан ал-Ҳайдос ўрнига Исмоил Муҳаммад тушди\n70' Гейнрих ўнг қанотдан рақиб дарвозасига олдига узатма берди. Барри тўпни эгаллади\n70' Ўзбекистон бурчак тўпини ўйинга киритди. Ҳимоячилар қайтаришди\n69' Куинтана офсайдда қолди, бахтимизга\n66' Вууууууҳ! Ўта хавфли! Буалим Хухи жарима майдончаси ичида чалқанча услубда зарба йўллади. Тўп тўсинга тегиб қайтди!\n66' Абдулкарим Ҳасаннинг зарбаси жонли деворга тегиб қайтди\n65' Қизиқ ҳолат. Қанот ҳакамининг ишораси билан Абдулнаби жарима майдончаси бурчагидан жарима зарбаси белгилади.\n64' Қатарликлар бурчак тўпини ўйинга киритишди. 15 метрлардан зарба берилди. Дарвозабонимиз тўпни қабул қилди\n63' Қатарда ўзгариш: Родриго Табата ўрнига Али Асадалла тушди\n61' Эҳҳҳҳ! Гейнрих жарима майдончасига кирди ва рақиб ҳимоячисини алдаш чоғида йиқилди. Аммо Али Абдулнаби бу йиқилишга ишонамади.\n61' Куинтана чап қанотдан узатма берди. Лобанов тўпни эгаллади\n60' Вуууууҳ! Денисов чап қанотдан рейд уюштирди ва тўпни Шукуровга етказди. Отабекнинг 18 метрлардан аниқ зарбасини Умар Барри эгаллаб олди\n59' Ўзбекистонда ўзгариш: Сардор Рашидов ўрнига Александр Гейнрих тушди\n59' Қатарлик футболчи офсайдда қолди\n58' Қарши ҳужумдан фойдалана олмадик\n57' Денисов чап қанотдан ҳужумга қўшилди ва жарима майдончасига узатма берди. Тўп вакилларимизгача етиб келмади\n56' Тўхтахўжаев ўнг қанотдан Қатар жарима майдончасига узатма берди. Мезбонлар тўпни қайтаришди\n54' Ўзбекистоннинг ҳужуми. Рашидовнинг жарима майдончаси ташқарисидан зарба берди. Ноаниқ\n53' Мезбонлар Куинтанани бирга бир вазиятга чиқаришди. Лобанов олдинга чиқиб тўпни эгаллади. Себастьян офсайдда қолган экан\n53' Вакилларимиз чап қанотдан ҳужум ташкил қилишди. Аммо иш зарбагача етиб бормади\n48' Вууууҳ! Аҳмедовнинг узатмасидан кейин Рашидов жарима майдончасига кирди ва зарба берди. Зарба кучсиз чиқди, тўпни Барри эгаллади\n47' Вуууууҳ! Сардор Рашидов бир ҳимоячини алдаб, рақиб жарима майдончасига кирди, аммо дарвозабон бироз чаққонроқ ҳаракат қилиб, тўпни эгаллаб олди\n' Футболчилар майдонга қайтишмоқда. Стадионда эса камсонли бўлсада ўзбекистонлик мухлисларнинг ЎЗ-БЕ-КИС-ТОН деб ҳайқиришлари эшитилмоқда\n45+3' Биринчи бўлим якунланди. Ҳозирча ўйинда ҳисоб очилмади. Танаффус\n45+2' Мезбонлар бурчак тўпини ўйинга киритишди. Ҳимоячиларимиз рақибга вазият яратиш имкониятини беришмади\n44' Кетма-кет иккинчи марта Одилнинг оёғига тепишмоқда\n43' Хавфли вазият. Чап қанотдан етказилган узатмага Куинтана бош билан зарба берди. Тўп юқоридан ўтиб кетди\n42' Бурчакдан етказилган узатмани ҳимоячилар қайтаришди\n41' Денисовнинг қўл билан узатмасидан кейин бурчак тўпи ишладик\n41' Одил Аҳмедов чап қанотда бир ҳимоячини алдади ва дарвозабон майдончасига узатма берди. Ҳимоячи бош билан тўпни ён томонга уриб юборди\n40' Акром Афиф жарима майдончаси чизиғи олдидан зарба йўллади. Тўп юқоридан ўтиб кетди\n39' Ўзбекистонликлар қарши ҳужумга ўтишди. Рашидов жарима майдончаси яқинига узатма берди. Мезбонлар тўпни эгаллаб олишди\n37' Жепаров офсайдда қолди\n36' Мезбонлар олис масофадан жарима зарбасини тепишди. Лобанов тўпни эгаллаб олди\n35' Куинтана бурчакдан етказган узатмани Лобанов мушт билан уриб юборди\n33' Ўйин давом этади\n31' Абдулнаби футболчиларга сув ичиш учун 1 дақиқалик танаффус берди. Жепаров майдон марказида жароҳат олиб ётибди.\n30' Афиф чап қанотдан узатма берди. Лобанов тўпни эгаллади\n28' Терма жамоамиз қатарликларнинг навбатдаги ҳужумини бартараф этишди. Себастян Сория эса оёғи билан дарвозабонимизнинг юзидан тепиб юборди. Жароҳат жиддий бўлмаслиги керак\n25' Одил Аҳмедов майдон марказидан жарима тўпини рақиб жарима майдончасига етказди. Ҳимоячилар қайтарган тўпни Тўхтахўжаев бош билан яна рақиб дарвозаси олдига етказди. Умар Барри тўпни эгаллади\n23' Абдулкарим Ҳасан чап қанотдан узатма берди. Тўп ҳеч кимга тегмай майдонни тарк этди\n22' Жуда хавфли вазият! Куинтана чап қанотдан жарима майдончасигага кирди ва дарвоза яқинига узатма берди. Муҳаммад Муса бош билан берган зарба натижасида тўп устундан анча олисдан ўтиб кетди. Хайрият\n21' Жепаров ва Аҳмедов майдон марказида бир-бирларига ишониб қолиб, тўпни йўқотишди. Аҳмад Ёсирнинг зарбасини Лобанов эгаллади\n20' Жарима майдончасига етказилган узатмани футболчиларимиз қайтаришди\n19' Денисов ўз қанотида фол ишлатишга мажбур бўлди. Дарвозагача 40 метрлар масофа\n17' Терма жамоамизнинг марказ бўйлаб ташкил этган ҳужуми узилиб қолди\n16' Рашидовга нисбатан ўнг қанотда фол ишлатилди. Жамоамиз уни тезда ўйинга киритишди. Сардор ўнг томондан жарима майдончасига кирди ва узатма берди. Ҳимоячилар тўпни қайтаришди\n15' Куинтана ўнг томондан жарима майдончасига кирди ва нариги қанотга узатма бераётганида тўп Кримецнинг оёғидан дарвоза томон кетди. Лобанов тўпни эгаллаб олди\n14' Денисов ён чизиқдан икки марта тўпни улоқтириб берди. Одил Аҳмедов жарима майдончаси ташқарисидан зарба беришга муваффақ бўлди. Тўп юқоридан ўтиб кетди\n13' Жепаровнинг узатмасини ҳимоячи бош билан қарама-қарши қанотга ўтказиб юборди\n13' Вакилларимиз бурчак тўпи ишлашди\n11' Майдон марказида Сардор Рашидовга нисбатан фол ишлатилди\n10' Чап қанотдан жарима майдончамизга етказилган узатмани Исмоилов қайтариб юборди\n9' Бу сафар Абдулкарим Ҳассан чап қанотдан жарима майдончасига кирди ва дарвоза олдига узатма берди. Лобанов тўпни эгаллади\n8' Қатарлик футиболчилар бу сафар ўнг қанотдан узатма беришди. Лобанов тўпни эгаллади\n6' Вуууҳ! Қатар ижросида хавфли ҳужум. Акром Афиф чап қанотдан Тўхтахўжаевдан ўтиб кетди ва дарвозабон майдончасига узатма берди. Куинтана устун яқинида тўпни дарвоза томонга буришга ҳаракат қилди. Тўп тўрга ён томондан келиб тегди\n3' Терма жамоамиз тўпни назорат қиилшга интилмоқда\n0' Учрашув бошланди!\n' Мамлакатларнинг мадҳиялари янгради. Ўйин олдидан Ўзбекистон Республикасининг биринчи президенти Ислом Каримов вафоти муносабати билан бир дақиқалик сукут сақланди.\n' Ассалому алайкум, қадрли футбол мухлислари! ҚАтар ва Ўзбекистон терма жамоалари ўртасидаги учрашув бошланиш арафасида


Конимехлик ёшлар қишлоқ хўжалиги маҳсулотларини етиштиришга бел боғлади | O'zLiDeP\nКонимехлик ёшлар қишлоқ хўжалиги маҳсулотларини етиштиришга бел боғлади\nХалқимиз “ери бойнинг эли бой”, дейди. Чунки ернинг ҳар қаричи — олтинга тенг. Буни яхши билган фидойи деҳқон ва фермерларимиз баҳор келиши билан катта орзу-умид билан ерга ишлов бериб, экин-текин ишларини бошлайди.\nМуҳтарам Президентимиз 8 апрель куни коронавирус пандемиясига қарши курашишда жойлардаги ишлар натижадорлиги таҳлили ҳамда озиқ-овқат хавфсизлигини таъминлаш, аҳоли бандлиги ва даромадини оширишнинг муҳим манбаи бўлган томорқачиликни ривожлантиришга бағишлаб ўтказилган видеоселектор йиғилишида бу масалага алоҳида тўхталиб, ердан самарали фойдаланиш ва томорқаларда маҳсулдорликни ошириш бўйича зарур бўлган чора-тадбирларни белгилаб берди.\nАйни чоғда миришкор деҳқон ва фермерларимиз мамлакатимизга келган балони ҳамжиҳатлик билан биргаликда бартараф этиш учун ўз томорқаларида қишлоқ хўжалиги маҳсулотлари бўлган картошка, сабзи, пиёз, сабзавот ва полиз экинларини етиштирмоқда. Сабаби бугун биз ернинг ҳар қаричидан унумли фойдаланиб, аҳоли учун зарур бўлган қишлоқ хўжалиги маҳсулотларини етиштирсак, пандемия таъсирини юмшатган бўламиз.\nШу сабабли ҳозирда жойларда бўлгани каби республикамизнинг олис чўл ҳудудида жойлашган Конимех туманида ҳам халқимиз дастурхонини сифатли ва арзон маҳсулотлар билан таъминлаш борасида бир қатор ишлар амалга оширилмоқда. Хусусан, ёшлар бандлигини таъминлаш бўйича туман ҳокимлиги ва маҳаллий кенгаш депутатлари ташаббуси билан “Ҳар бир ёшга бир гектар” лойиҳаси ишлаб чиқилди.\nАҳамиятли жиҳати шундаки, мазкур лойиҳа доирасида ишсиз ёшларни томорқалардан мақсадли фойдаланиш ва қўшимча даромад топишга йўналтириш мақсадида 30 нафар йигит-қизга 20 гектар ер майдони ажратиб берилди. Ҳозир улар берилган имкониятлардан самарали фойдаланган ҳолда ерга ишлов бериб, уруғ экишга тайёрламоқда. Бугунги мураккаб вазиятда аҳолини қишлоқ хўжалиги маҳсулотлари билан таъминлашга жиддий бел боғлаган ёшларнинг меҳнати эса самарасиз кетмайди, албатта.\nХулоса қилиб айтганда, бугун миришкорларимиз карантин қоидаларига амал қилган ҳолда ўз даласида, томорқасида баҳорги экиш ишларини давом эттиряпти. Томорқачилар томонидан етиштирилаётган сархил маҳсулотлар эса тез орада ички бозорларга чиқади.


МАМЛАКАТИМИЗДА КЎППАРТИЯВИЙЛИК ТИЗИМИ ШАКЛЛАНИШИ - Ўзбекистон овози газетаси\nИнсоният неча асрлардан буён яхши ҳаёт, яхши жамият қуришни орзу қилиб келади. Қанча-қанча сохта доҳийлар, сохта тузумлар яратилди, лекин узоқ яшамади, йўқ бўлиб кетди. Бир пайтлар дунёда энг инсонпарвар жамият, деб жар солинган совет тузуми ҳам барбод бўлди. Қандай яшашни, қандай йўлдан юришни ўзимиз ҳал этадиган замон келди — Ўзбекистонимиз мустақил бўлди. Биз ҳуқуқий демократик давлат, инсонпарвар, одил жамият қуришни мақсад қилиб белгиладик. Дунё тажрибасидан маълумки, кўппартиявийлик тизимига эришмай туриб, бундай давлатни, жамиятни қуриб бўлмайди.\nБу ҳақда Президентимиз шундай деган эди: «Модомики, биз демократик жамият қурмоқчи эканмиз, жамиятимизда албатта кўппартиявийлик тизими бўлиши керак. Бу тизим нима учун зарур, деган саволга мен шундай жавоб берган бўлардим. Кўппартиявийлик, аввало, жамиятимизда ўз манфаат ва қарашларига эга бўлган ҳар қайси ижтимоий қатлам ва гуруҳнинг мақсад ва интилишларини тўлиқ акс эттириш учун керак. Чунки ҳаёт бор экан, инсон бор экан, ҳар қайси тоифа ўзининг манфаатларини қандайдир йўллар билан амалга оширишга ҳаракат қилади, бу ҳаётни қандай ташкил қилиш лозим, инсон, оила қандай шароитда тинч ва бахтли яшаши мумкин, деган масалалар атрофида фикр юритади, керак бўлса, қонуний йўллар билан ўз мақсадларига эришишга интилади.\nШу маънода, ҳар бир партия ўзига бўлган ишончни, куч-қувватни халқ ичидан олади. Шунинг учун ҳам ҳар қайси партия — халқнинг маълум қатлами манфаатларини ифодаловчи сиёсий куч, десак, айни ҳақиқат бўлади».\nУшбу фикрлар қандай демократик жамият қуриш йўлидан бораётганимиз, кўппартиявийлик тизими нима экани ва унинг аҳамияти ҳақида кенг, аниқ тасаввур беради.\nДарҳақиқат, сиёсий партияларсиз мамлакатда вакиллик демократиясини тасаввур қилиб бўлмайди. Чунки фуқаролар айнан ўз вакиллари орқали жамият ва давлат ишларини бошқаришда иштирок этиш ҳуқуқини амалга оширади.\nСиёсий партиялар ташкилий-ҳуқуқий асоси мустаҳкамланган ҳужжат Ўзбекистон Республикасининг Конституцияси бўлиб, унда сиёсий партиялар ҳуқуқий мақомини белгилаб берувчи нормалар акс этибгина қолмай, фуқароларнинг сиёсий партияларга уюшиш ҳуқуқи ҳам мустаҳкамланди. Хусусан, 34-моддада «Ўзбекистон Республикаси фуқаролари касаба уюшмаларига, сиёсий партияларга ва бошқа жамоат бирлашмаларига уюшиш, оммавий ҳаракатларда иштирок этиш ҳуқуқига эга»лиги тўғрисидаги қоида белгиланган. Конституциямизнинг 58-моддасида давлат сиёсий партияларнинг ҳуқуқлари ва қонуний манфаатларига риоя этилишини таъминлаши, уларга ижтимоий ҳаётда иштирок этиш учун тенг ҳуқуқий имкониятлар яратиб бериши лозимлиги, шунингдек, давлат органлари ва мансабдор шахслар томонидан сиёсий партияларнинг фаолиятига аралашишига йўл қўйилмаслиги ҳам мустаҳкамланди.\nЎзбекистонда Конституция асосида сиёсий партиялар фаолиятини ҳуқуқий тартибга солувчи тегишли қонунчилик тизими шаклланди. Мустақилликка эришганимиздан буён шу кунга қадар сиёсий партиялар фаолиятини ҳуқуқий тартибга солувчи бир қатор норматив-ҳуқуқий ҳужжатлар қабул қилинган. Мисол учун, «Сиёсий партиялар тўғрисида», «Нодавлат нотижорат ташкилотлар тўғрисида», «Сиёсий партияларни молиялаштириш тўғрисида», «Нодавлат нотижорат ташкилотлари фаолиятининг кафолатлари тўғрисида»ги қонунлар, «Давлат бошқарувини янгилаш ва янада демократлаштириш ҳамда мамлакатни модернизация қилишда сиёсий партияларнинг ролини кучайтириш тўғрисида»ги Конституциявий қонунлар бу борада муҳим аҳамиятга эга бўлди.\nЎз ўрнида шуни айтиш жоизки, сиёсий партиялар тўғрисидаги қонунчилик сиёсий-ижтимоий ҳаёт билан ҳамоҳангликда ривожланиб борди. Ҳуқуқий асослар яратилиши баробарида аҳолининг ҳуқуқий-сиёсий маданиятини оширишга алоҳида эътибор қаратилди. Чунки ҳар қандай қонуннинг ижроси фуқаролар ҳуқуқий-сиёсий билими даражасига боғлиқ.\nМамлакатимизда ҳақиқий демократиянинг зарур ва қонуний белгиси бўлган кўппартиявийлик тизими танланишини қуйидаги омиллар билан изоҳлаш мумкин:\nБиринчидан, Ўзбекистон Республикаси Конституциясининг 12-моддасида: «Ўзбекистон Республикасида ижтимоий ҳаёт сиёсий институтлар, мафкуралар ва фикрларнинг хилма-хиллиги асосида ривожланади» мазмунидаги қоида мустаҳкамланган ва унинг моҳияти кўппартиявийлик тушунчаси билан мутаносиб;\nИккинчидан, катта аҳоли сонига эга бўлган давлатимизда фикрлар, қарашлар ҳам хилма-хил бўлиши табиий эди. Шунинг учун ҳам, жамиятда мавжуд турли қатламлар, гуруҳларнинг манфаатини ифодаловчи ҳамда унинг давлат бошқарувида амалга ошишига замин яратувчи кўппартиявийлик тизими зарур, деб танланди;\nУчинчидан, жамиятдаги барча сиёсий кучлар, ижтимоий табақаларнинг кенг иштирокини таъминловчи кўппартиявийликка асосланган сайлов давлат ҳокимияти вакиллик органларини ташкил этишнинг демократик кўриниши ҳисобланади. Сайловларни кўппартиявийлик асосида ўтказиш, сайловчилар танлови учун бир неча номзодлар курашини тақозо қилади. Сайловчилар, яъни халққа ушбу номзодлардан танлаб олишнинг реал ҳуқуқи берилади.\nТурли мамлакатларда партияларнинг ривожланиши ҳар хил кечади. Бу ривожланиш ҳар бир давлат, миллат тарихи, сиёсий фаоллиги, ижтимоий-сиёсий тажрибасидан келиб чиқиб, миллий хусусиятлари асосида турлича бўлади. Албатта, қонунларда белгилаб қўйилгани билан кўппартиявийлик тизими ўз-ўзидан шаклланиб қолмайди. Бунинг учун муайян вақт, фуқароларнинг сиёсий-ҳуқуқий дунёқараши юксалиши талаб этилади. Яъни, кўппартиявийлик қонуний асосларга кўра, табиий шароитда юзага келади.\nШу маънода, мамлакатимизда кўппартиявийлик тизими ўзига хос тадрижий тарзда шаклланди. Аввало, шуни таъкидлаш лозимки, Ўзбекистон мустақилликка эришган, якка ҳокимликни суриб келган коммунистик партиядан воз кечилган бир шароитда халқнинг бошини қовуштирадиган, бир ғоя атрофида бирлаштиришни ўз зиммасига оладиган сиёсий куч керак эди. Ана шундай мураккаб вазиятда, 1991 йил ноябрь ойида Ўзбекистон Халқ демократик партияси ташкил этилди. Бу янги партия янги тузум шароитида кўп синовлардан муваффақиятли ўтди, тажриба орттирди.\n1995 йилда Ўзбекистон «Адолат» социал-демократик партияси ҳамда Ўзбекистон «Миллий тикланиш» демократик партияси, 2003 йилда эса Тадбиркорлар ва ишбилармонлар ҳаракати — Ўзбекистон либерал демократик партияси тузилди.\nҲозирги кунда ушбу тўрт сиёсий партия бир хил шароитда, тенгма-тенг ҳуқуқ билан фаолият кўрсатмоқда. Албатта, бу сиёсий партиялар ўз мақсади ва вазифалари, устави ва дастурига эга.\nСиёсий партияларнинг молиявий мустақиллигини таъминлаш мақсадида, 2004 йилда қабул қилинган «Сиёсий партияларни молиялаштириш тўғрисида»ги қонун сиёсий партияларнинг том маънодаги мустақиллигини таъминлашга ҳуқуқий асос бўлиб хизмат қилмоқда. Мазкур Қонуннинг 7-моддасида сиёсий партияларнинг устав фаолиятини давлат томонидан молиялаштириш назарда тутилган. Хусусан, унда «Сиёсий партия, агар у Ўзбекистон Республикаси Олий Мажлисининг Қонунчилик палатасига сайлов якунлари бўйича «Ўзбекистон Республикаси Олий Мажлисининг Қонунчилик палатаси тўғрисида»ги Конституциявий Қонунга мувофиқ Қонунчилик палатасида сиёсий партия фракциясини тузиш учун зарур миқдорда депутатлик ўринларини олган бўлса, ўзининг уставида назарда тутилган фаолиятини молиялаштириш учун давлат маблағларини олиш ҳуқуқига эга бўлади», деб белгиланган.\nАйтиш керакки, сиёсий партиялар фаолиятининг ташкилий-ҳуқуқий ва иқтисодий асослари вужудга келгач, жамиятни янгилашнинг янги босқичида уларнинг конституциявий ҳуқуқий асосларини янада такомиллаштириш зарурати туғилди.\n2007 йил 11 апрелда қабул қилинган «Давлат бошқарувини янгилаш ва янада демократлаштириш ҳамда мамлакатни модернизация қилишда сиёсий партияларнинг ролини кучайтириш тўғрисида»ги Конституциявий Қонун ҳамда «Ўзбекистон Республикаси Конституциясининг айрим моддаларига (89-моддасига, 93-моддасининг 15-бандига, 102-моддасининг иккинчи қисмига) тузатишлар киритиш тўғрисида»ги Қонун сиёсий партиялар фаолиятини ривожлантиришда муҳим ҳуқуқий асос бўлди.\nҲар икки қонун Ўзбекистон Республикаси Конституциясининг 83-моддасига асосан Ўзбекистон Республикаси Президенти томонидан Олий Мажлис Қонунчилик палатасига қонунчилик ташаббуси тартибида киритилганини алоҳида таъкидлаш жоиз. Мазкур қонунлар мамлакатимиздаги тадрижий демократик ислоҳотларнинг изчил ва мантиқий давомидир.\nКонституциявий қонун сиёсий партияларга кенг имкониятлар берди. Масалан, унда сиёсий партиялар фракцияларининг ҳуқуқий мақоми аниқ белгиланган ҳамда сиёсий партия фракцияси тушунчаси очиб берилган. Қонунчилик палатасида кўпчилик ўринни эгаллаган сиёсий партия фракцияси парламентдаги кўпчиликни ташкил этиши, шу билан бирга, дастурий вазифаларининг яқинлиги ёки ўзаро мослигидан келиб чиққан ҳолда блок тузган бир неча сиёсий партиялар фракциялари ва Ўзбекистон экологик ҳаракатидан сайланган депутатлар ҳам парламентдаги кўпчиликни ташкил этиши мумкинлиги белгиланди. Қолаверса, қонунда «мухолифат» тушунчаси киритилган бўлиб, унга кўра, янгидан шакллантирилган ҳукуматнинг тутган йўли (курси) ва дастури ёки унинг айрим йўналишларига қўшилмайдиган сиёсий партиялар фракциялари, шунингдек, Ўзбекистон экологик ҳаракатидан сайланган депутатлар ўзларини мухолифат деб эълон қилиши мумкинлиги назарда тутилди.\nКонституциявий қонуннинг 3-моддасида сиёсий партиянинг Қонунчилик палатасида тузилган фракцияси ўз вакилини Қонунчилик палатаси Спикери ўринбосари лавозимларидан бирини эгаллашида кафолатли ҳуқуққа эга эканлиги белгиланган. Бу норма мазмун ва мақсадига кўра, сиёсий партиялар фракцияларининг Олий Мажлис қуйи палатаси фаолиятини ташкил этишдаги ролини янада кучайтиришга, фракцияларнинг ваколатлари ва имкониятларини кенгайтириш, палатада қарорлар қабул қилиш жараёнини демократлаштиришга шароит яратади.\nМазкур конституциявий қонун мамлакат сиёсий майдонидаги партияларга кенг ваколатлар бериш баробарида улар зиммасидаги масъулиятни ҳам оширди. Сиёсий партияларнинг фаолият йўналиши ва дастурларини янада ривожлантириш, уларнинг парламент қуйи палатаси ва маҳаллий Кенгашлар ишидаги кенг иштирокини мустаҳкамлайдиган барқарор тизимни шакллантириш кўзда тутилди.\nПрезидентимиз таъбири билан айтганда, ушбу ўзгаришлар «Ҳеч шубҳасиз, демократик ислоҳотларни чуқурлаштириш борасида асосий ва ҳал этувчи роль ўйнайди». Мазкур муҳим ҳужжат партиялараро соғлом рақобатни кучайтириб, сиёсий кучларнинг ўз электорати манфаатларини ҳимоя қилишга қаратилган хатти-ҳаракатларини кескин оширди, дастурий масалаларда турли тортишув ва кескин баҳс-мунозараларини кучайтирди.\nПрезидент Ислом Каримовнинг 2010 йил 12 ноябрда Oлий Мажлис Қoнунчилик палатаси ва Сeнатининг қўшма мажлисидаги маърузасида ҳам сиёсий партияларнинг давлат бошқарувидаги ролини оширишга қаратилган қатор таклифлар илгари сурилди. Ушбу таклифлар асосида 2011 йил 18 апрелдаги қонун билан Кoнституциямизнинг 98-мoддасига киритилган ўзгартишлар алоҳида аҳамият касб этади. Ундан кўзланган асосий мақсад Бoш вазир лавoзимига нoмзoд кўрсатиш ва уни тасдиқлашнинг янада дeмoкратик тартибини ўрнатиш ҳисобланади. Унга кўра, «Ўзбeкистoн Рeспубликаси Бoш вазири нoмзoди Ўзбeкистoн Рeспубликаси Oлий Мажлисининг Қoнунчилик палатасига сайлoвларда энг кўп дeпутатлик ўрнини oлган сиёсий партия ёки тeнг миқдoрдаги дeпутатлик ўринларини қўлга киритган бир нeча сиёсий партиялар тoмoнидан таклиф этилади». Ушбу норма сиёсий партияларнинг давлат бошқарувидаги ролини оширишга қаратилган ислоҳотларнинг навбатдаги муҳим босқичини бошлаб берди.\n2014 йилда қабул қилинган «Ўзбекистон Республикаси Конституциясининг айрим моддаларига ўзгартиш ва қўшимчалар киритиш тўғрисида (32, 78, 93, 98, 103 ва 117-моддаларига)»ги Қонун мамлакатимизда сиёсий партиялар ролини кучайтириш ҳамда кўппартиявийлик тизимини ривожлантириш бўйича охирги ўн йилликда амалга оширилган демократик ўзгаришларнинг мантиқий давоми бўлди. Хусусан, мазкур қонун асосида Конституциянинг 98-моддасига киритилган ўзгартишларга кўра, Ўзбекистон Республикаси Бош вазири лавозимига номзод Олий Мажлисда унинг номзоди кўриб чиқилаётганда ва тасдиқланаётганда Вазирлар Маҳкамасининг яқин муддатга ва узоқ истиқболга мўлжалланган ҳаракат дастурини тақдим этади. Бу Қонунчилик палатасидаги сиёсий партиялар фракцияларига ҳукуматнинг мамлакатни ижтимоий-иқтисодий ривожлантириш борасидаги энг муҳим вазифаларни амалга ошириш йўналишидаги сиёсатига нисбатан ўз позицияларини аниқ белгилаш имкониятини яратади.\nКонституцияга киритилган ушбу норма конституциявий ривожланишнинг халқаро амалиётига тўлиқ мос келади. Хусусан, Европанинг қатор мамлакатларида парламент аъзолари нафақат ҳукумат раҳбари ва аъзоларини тасдиқлайди, балки ҳукумат дастури лойиҳаси бўйича ўз муносабатларини ҳам билдиради.\nШуни ҳам таъкидлаш муҳимки, Конституциямизга киритилган мазкур норма сиёсий партиялар фаоллигини ошириш, партиялараро рақобатни кучайтириш, қонунчилик ва ижро этувчи ҳокимият тармоқлари фаолиятини янада демократлаштиришнинг муҳим омилига айланди.\nХўш, бу ўзгаришлар парламентга ўтказилган сайлов натижаларига қандай таъсир кўрсатди?\nМамлакатимизда 2014 йил 21 декабрда Олий Мажлис Қонунчилик палатасига ўтказилган сайлов натижаси қуйидагича кўрсаткичларни юзага келтирди. Овоз бериш натижаларига кўра, 113 та сайлов округида Қонунчилик палатаси депутатлари сайланди. Шу билан бирга, «Ўзбекистон Республикаси Олий Мажлисига сайлов тўғрисида»ги Қонунга мувофиқ, Ўзбекистон экологик ҳаракатининг Конференциясида Қонунчилик палатасининг 15 нафар депутати сайланди. Сиёсий партияларнинг кескин рақобати натижасида 22 сайлов округида номзодларнинг бирортаси ҳам сайланиш учун зарур овозларни тўплай олмади. Шу муносабат билан 2015 йил 4 январь куни ушбу округларда такрорий овоз бериш ўтказилди.\nСайловнинг якуний натижаларига кўра, парламент қуйи палатасига 150 нафар депутат сайланди. Уларнинг 24 нафари ёки 16 фоизи хотин-қизлардир.\nПарламентда қўлга киритилган депутатлик ўринлари ҳар бир сиёсий партиянинг жамият ва сиёсий саҳнадаги реал ўрнини белгилаб беради. Қуйи палатада кўпчилик ўринни эгаллаган сиёсий партия ҳукумат раҳбари номзодини таклиф этиш орқали ўз Сайловолди дастурини амалга оширишда нисбатан катта имкониятга эга бўлади. Демак, парламент қуйи палатасида энг кўп ўринни олиш учун кураш сиёсий партиялар ўртасидаги рақобатни кучайтириб бораверади.\nБу демократик жамиятга хос сиёсий жараён бўлиб, ҳар бир сиёсий партия жамиятимиздаги муайян қатлам манфаатини самарали ҳимоя қилишини таъминлайди, фуқароларнинг хоҳиш-истаклари, халқимизнинг сиёсий иродаси рўёбга чиқишига хизмат қилади.


АҚШ ноиммиграцион визаларига мурожаат қилиш тартибида ўзгаришлар рўй берди\nАмерика Қўшма Штатларининг ноиммиграция визаларига мурожаат қилиш тартибида ўзгаришлар амалга оширилди, деб хабар қилмоқда АҚШнинг Ўзбекистондаги элчихонаси Facebook саҳифасида. Унга кўра, 2017 йил 8 февраль санасидан эътиборан “Суҳбатсиз Мурожаат Этиш дастури” доирасида ноиммиграцион визаларга мурожаат этиш жараёнларида ўзгаришлар рўй берган.\nСаҳифада жойлаштирилган эълонда шундай дейилади:\n““Суҳбатсиз Мурожаат Этиш дастури” доирасида ноиммиграцион визаларга мурожаат этиш жараёнларида ўзгаришлар рўй берди. Бугундан эътиборан, “Суҳбатсиз Мурожаат Этиш дастури” доирасида визага мурожаат этмоқчи бўлсангиз, сиз www.consulartashkent@state.gov манзилига электрон почта орқали хат ёзишингиз керак.\nХатингизда қуйидаги маълумотлар кўрсатилган бўлиши шарт:\n• Мурожаат этувчининг тўлиқ исм-фамилияси;\n• Мурожаат этувчининг паспорт рақами ва анкетасининг тасдиқлов рақами;\n• Сўнгги АҚШ визасининг амал қилиш муддати тугаган сана”.


Абдулазиз Камилов ва Майкл Помпео телефон орқали мулоқот қилди – Газета.uz\n1 декабр 2020, 12:58 Сиёсат\n30 ноябрь куни Ўзбекистон Ташқи ишлар вазири Абдулазиз Камилов ва АҚШ давлат котиби Майкл Помпео ўртасида телефон орқали мулоқот бўлиб ўтди. Бу ҳақда АҚШ Давлат департаменти хабар берди.\n«Давлат котиби Майкл Помпео АҚШ Ўзбекистон мустақиллиги, суверенитети ва ҳудудий яхлитлигини, шунингдек, президент Мирзиёевнинг ислоҳотлар дастурини изчил қўллаб-қувватлашини тасдиқлади», — дейилади хабарда.\nТИВ раҳбари ва давлат котиби инсон ҳуқуқлари бўйича ислоҳотларнинг бориши, жумладан, диний эркинликни кенгайтириш, одам савдосига қарши курашиш, фуқаролик жамияти ва журналистлар учун маконни кенгайтириш масалаларини муҳокама қилишди.\nДавлат департаментида таъкидланишича, Ўзбекистон бозор сиёсати ва хусусийлаштиришни амалга ошираётганидан келиб чиқиб, томонлар АҚШ экспортёрлари ва инвесторлари учун имкониятларни муҳокама қилишган.\nАбдулазиз Камилов ва Майкл Помпео Ўзбекистон ва АҚШ ўртасидаги ҳар йилги икки томонлама маслаҳатлашувларни стратегик шериклик мулоқотига айлантириш тўғрисидаги қарорни юқори баҳолашди. Мазкур мулоқот доирасида мамлакатлар сиёсат, хавфсизлик, иқтисодиёт ва инсон ўлчовлари соҳасида янада яқинроқ ҳамкорликни ривожлантириш ниятида.\nШунингдек, минтақавий ҳамкорлик, «С5+1» форматидаги ўзаро муносабатлар, Афғонистондаги вазиятни тартибга солиш, ушбу мамлакатни ижтимоий-иқтисодий қайта тиклаш ва барқарорликни таъминлаш масалалари бўйича ўзаро фикр алмашилди.


Коронавируснинг «британча» штамми COVID-19’дан даволанганларга юқадими? Илк симптомлари қанақа? - Zamin.uz\nКоронавируснинг «британча» штамми COVID-19’дан даволанганларга юқадими? Илк симптомлари қанақа?\nКоронавирус мутацияга учраб, янги «британча» штамми дунё бўйлаб тарқалиб бормоқда.\n2020 йил 19—20 декабрь кунлари COVID-19’нинг янги штамм ҳақида гапира бошланди. Британия шифокорларнинг таъкидлашича, ЖССТ сентябрда коронавируснинг янги штаммини аниқлаган. Британиялик шифокорлар унинг биринчи аломатларини октябрь ойида тасвирлаб беришган.\nИнфекцияни янги штамми юқумли деб ҳисобланиши билан ажралиб туради , шунингдек, тарқалиш даражаси юқори.\nВируснинг асосий хавфи:\n- Болалар ва ўсмирларга юқади.\n- COVID-19’га қараганда юқумлироқ. (баъзи маълумотларга кўра 70 фоизга юқори).\n- Ички органларда асоратлар келтириб чиқариши мумкин.\n- Аввалгидек тана ҳароратини кўтарилиши (ҳатто 39 дан ошиши мумкин, одатда 37,2-37,5 атрофида ушлаб турилади).\n- Қуруқ йўтал, томоқда қичишиш.\n- Бош оғриғи, ҳид билишни ўзгариши.\nБритания олимлари янги штаммнинг қўшимча белгилар ҳақида маълумот беришди, булар :\n- Мушакларда оғриқ нисбатан кучли, беморлар ҳатто суяклар оғриётганини таъкидлашади.\n- Кучли чарчоқ.\n- Оёқларда майда пуфакчалар пайдо бўлиши .\n- Баъзи беморларда эшитиш қобилиятининг пасайиши.\n- Касаллик тўсатдан ривожланиши.\n- Британия штамми болаларда кўпроқ юқумлилиги билан ҳам ажралиб турибди.\n- Болалар хулқ-атвори ўзгаради, одамларга аралашмай қўяди.\n- Бош оғриши.\n- Қорнида оғриқ, ичи кетиш ҳолатлари кузатилади.\n- Томоғида оғриқ .\n- Иштаҳаси пасайиши.\n- Тили ёрқин қизил бўлиши, баъзида шиши мумкин; лунжи, кафтлар қизариши.\nКасалликни кечиш даври:\nКасаллик кечиш даври аввалгисига ўхшайди. Лекин юқумлилиги кучли бўлганлигидан беморлар сони, бир вақтнинг ўзида нисбатан кўпроқ бўлиши эҳтимоли кўп.\nCOVID-19 бўлиб ўтганларга қайта юқиш-юқмаслиги тўғрисида ҳали маълумотлар аниқ эмас. Британия олимларининг фикрича, қайта юқмаслик эҳтимоли кўп. Мутация вируснинг қобиқ қисми оқсилларида рўй берганлиги, бу унинг асосан юқумлилигини оширган, антитаналар бунга қарши етарлича кураш олиб боради, деб таъкидлашмоқда.\nЖССТ ва олимларнинг таъкидлашича, «британча» штаммга, қолаверса, бошқа мутацияларга ҳам вакциналар таъсири ижобий бўлади. Бошиданоқ вирус мутацияси вакциналарни тез тайёрлашга тўсиқ бўлаётганлиги маълум қилинган эди. Вакциналар вирус мутациясини ҳисобга олиб яратилган. Бу жараён кузатувларда ўрганилмоқда ва камчиликлар бартараф этилмоқда.\nАввалгидек эҳтиёт чораларни қўллаш тавсия этилади: ниқобдан фойдаланиш, қўл, оғиз, бурунни тез-тез ювиб туриш. Дезинфекция суюқликларидан фойдаланиш ва ҳоказо.\nЯнгиликлар » Жамият » Коронавируснинг «британча» штамми COVID-19’дан даволанганларга юқадими? Илк симптомлари қанақа?


БАҒРИКЕНГЛИК – БИЗГА ХОС - Fitrat.uz\nБош саҳифа / Мақолалар / БАҒРИКЕНГЛИК – БИЗГА ХОС\nБАҒРИКЕНГЛИК – БИЗГА ХОС\nDekabr 18, 2019\tБАҒРИКЕНГЛИК – БИЗГА ХОСda fikr bildirishni o'chirish 84 Кўришлар\nЖаҳонда халқлар кўп, динлар хилма-хил. Асрлар давомида инсониятнинг маънавий оламини тўлдириб, эзгу амалларга ундаб келаётган динларнинг моҳиятига разм солсак, ҳамоҳанглик, муштараклик ғояларни илғаймиз. Ҳатто уларнинг даъвати ҳам ниҳоятда ўхшаш: одамлар, аҳил-иноқ яшанг, ўзганинг ҳақидан хазар қилинг, бир-бирингизга ёмонлик соғинманг, қўлдан келганча яхшилик қилинг, меҳр-мурувватли бўлинг…\nПрезидентимиз Шавкат Мирзиёевнинг 2017 йил сентябрь ойида Нью-Йорк шаҳрида бўлиб ўтган БМТ Бош Ассамблеясининг 72-сессиясида “Маърифат ва диний бағрикенглик” номли махсус резолюцияни қабул қилиш тўғрисидаги ташаббуси кенг жамоатчилик томонидан ижобий баҳоланди. 2017 йилнинг 21 декабрь куни БМТ Бош Ассамблеясининг ялпи сессиясида “Маърифат ва диний бағрикенглик” бўйича резолюциянинг қабул қилиниши тарихий воқеа бўлди.\nЎзга дин, эътиқод вакилларига Пайғамбаримиз Муҳаммад соллаллоҳу алайҳи ва саллам ҳам алоҳида ҳурмат кўрсатганларига тарихда мисоллар кўп.\nАллоҳ таоло Қуръони каримда бошқа дин вакилларига яхшилик қилишга ундаб, бундай марҳамат қилади: «Дин тўғрисида сизлар билан урушмаган ва сизларни ўз юртингиздан (ҳайдаб) чиқармаган кимсаларга нисбатан яхшилик қилишингиз ва уларга адолатли бўлишингиздан Аллоҳ сизларни қайтармас. Албатта, Аллоҳ адолатли кишиларни севади» (Мумтаҳана сураси, 8-оят).\nПайғамбаримиз Муҳаммад алайҳиссалом бошқа дин ва эътиқод вакилларига нисбатан бағрикенг бўлишда намуна кўрсатибгина қолмай, умматни ҳамиша ана шу йўлдан боришга чақирганлар. Ҳадиси шарифда: «Халқнинг барчаси Аллоҳнинг измидадир. Уларнинг Аллоҳга маҳбуброғи аҳлига наф берувчироғидир», дейилган (Имом Баззор ривояти).\n“Нурул басар” асарида ажойиб бир ривоят келтирилади. Расулуллоҳ соллаллоҳу алайҳи ва саллам вафот этганларидан сўнг ҳазрат Абу Бакр розияллоҳу анҳу қизлари Ойша онамизнинг ҳузурларига бориб, Пайғамбаримиздан қолган, бироқ биз билмаган бирор эзгу иш ҳақида сўрайдилар. Ойша онамиз ўйланиб туриб: “Расулуллоҳ соллаллоҳу алайҳи ва саллам ҳар тунда таҳажжуд намозини ўқир, сўнгра фалон кўчадаги яҳудийнинг уйига бориб, уни парвариш қилиб келар эдилар”, дейди. Абу Бакр розияллоҳу анҳу ҳам шу кундан бошлаб ярим тунда таҳажжуд намозини ўқиб, ўша яҳудийнинг уйига боради. Кўзлари кўрмай қолган, оёқ-қўллари ишламайдиган, тишлари тўкилиб тушган яҳудий эшикдан кирган кишини пайқаб: “Уч кундан бери келмаяпсан, тинчликми? Бирам қўпол бўлиб қолибсан. Уч кун аввал келганингда ҳалим эдинг. Таомни ҳам чайнаб берган эдинг. Бугун эса чайнамадинг ҳам. Сен келишинг билан уйим нурга, зиёга тўлиб кетарди. Қўлларимни ушласанг, барча оғриқлар тўхтар эди. Хонаги киришинг билан муаттар ҳид таралар эди. Бугун булардан нишон ҳам йўқ. Ёки анави жодугарнинг динига кирдингми?” – деб сўрайди. Абу Бакр розияллоҳу анҳу: “Жодугар”, деб кимни назарда тутаяпсиз?” – дейди. Яҳудий: “Муҳаммадни-да!” – дейди. Шунда Абу Бакр розияллоҳу анҳу йиғлаб: “У жодугар эмас. У зот уч кун олдин вафот этдилар. Йиллар давомида сизни парвариш қилган, таомларни чайнаб берган, келиши билан хонадонингиз муаттар ҳидга тўлган зот Муҳаммад алайҳиссалом эдилар”, дейди. Ҳалиги яҳудий Расулуллоҳнинг бағрикенгликларини, олийжанобликларини эшитиб, дарҳол мусулмон бўлади.\nДинимиз ғоят гўзал. Бу дин, Юнус Эмро таъбири билан айтганда, махлуқни Холиқ ҳурмати туфайли эъзозлайди. Бежиз соҳибқирон Амир Темур “Тузук”ларида: “Менинг қўл остимдаги қирқ аймоқ ҳаммасини тенг кўрдим. Барлосни татардан, татарни наймандан, найманни юздан устун қўймадим. Барча муваффақиятларим гарови шундадир”, деб ёзмаган.\nИслом динига кўра, бошқа эътиқодда бўлган аҳли китобларнинг ибодатхоналари ҳам худди масжидлар каби ҳимояга олинади, уларни бесабаб бузиш ёки бирор зарар етказиш динимизда тақиқланган. Ўтмишда Бағдод ва Дамашқ мадрасаларида аҳли китоблардан кўплаб мударрислар таълим беришган. Ҳатто айрим ислом ҳукмдорларининг хос табиблари ва котиблари насроний ёки яҳудийлардан бўлган.\nПайғамбаримиз соллаллоҳу алайҳи васаллам: “Ким аҳли зиммага бирор заҳмат етказса, қиёмат куни Мени ўзининг душмани сифатида кўради” (Имом Аҳмад ибн Ҳанбал, “Муснад”), деганлар.\nАбу Мансур Мотуридийнинг асарларида ҳам бағрикенглик ғоялари баён қилинган. Жумладан, Мотуридий Қуръони карим оятларининг тафсирига бағишланган, ислом оламида жуда кенг танилган “Таъвилоту аҳлис сунна” асарида Ҳаж сураси 40-оят тафсирида: “Черков ва синагогаларни вайрон этиш ман қилинади. Шу боис мусулмонлар юртида шу давргача улар бузилмай сақланиб қолган. Бу масалада аҳли илм орасида ихтилоф йўқдир”, деб таъкидлайди.\nБуюк ватандошимиз Бурҳониддин Марғинонийнинг “Ҳидоя” асарида: “Чунончи исломнинг бешта фарзидан бири бўлган “Закот”ни олишга ислом динига эътиқод қилувчилар ҳақли деб ҳукм чиқарилган бўлса, бошқа динга эътиқод қилувчилар ичида ҳам моддий ёрдамга муҳтож кишиларга хайр-эҳсон, садақанинг бошқа ҳамма турлари берилиши мумкин, деб ҳукм чиқарилади. Бунинг далили Расулуллоҳ соллаллоҳу алайҳи васалламнинг: “Барча динларнинг аҳлларига садақа бераверинглар”, – деган ҳадисларидир”, дейилган.\nМамлакатимиз том маънода диний бағрикенгликнинг тарихий меросхўри сифатида жаҳон ҳамжамиятида эътироф этилмоқда. XV аср бошларида Темур саройида бўлган Кастилия элчиси гувоҳлик беришича, Темур Самарқандда турли дин вакилларини йиғади, уларга илтифот кўрсатади. Бошқа манбаларда келтирилишича, Темурнинг ўғилларидан бири христианларнинг эҳтиёжларини қондириш учун масъул қилиб тайинланиб, у барча христиан мамлакатлари билан мавжуд алоқалар учун ҳам жавобгар эди.\nБугун Ўзбекистонда яшаётган 130 дан ортиқ миллат ва элат вакиллари чинакам бахтиёрдирлар. Чунончи, Юртимизда инсон шаъни, қадр-қиммати ҳар нарсадан устун эканлиги қонун билан белгилаб қўйилган. Зотан, Ислом динида кишининг дини, жони, насаби, моли, обрўси алоҳида ҳимояга олинган.\nИсломда эътиқод эркинлигини белгиловчи асосий қоида Бақара сурасининг 256-оятида марҳамат қилинган: «Динда зўрлаш йўқ, зеро, тўғри йўл янглиш йўлдан ажрим бўлди».\nДин танлашда мажбурлаш йўқ. Ҳар ким ўзи хоҳлаган динга эътиқод қилади. Бу қоидада инсоннинг ақли борлиги, биров мажбур қилмасдан ҳар ким ўзи хоҳлаган йўлни танлаб олиши баён қилинган. Ояти каримада: «Айтинг: “(Бу Қуръон) Раббингиз (томони)дан (келган) Ҳақиқатдир. Бас, хоҳлаган киши имон келтирсин, хоҳлаган кимса кофир бўлсин» (Каҳф сураси, 29-оят).\nАйнан ушбу қоида Ўзбекистон Республикаси Конституциясининг 31-моддасида ҳам қайд этилган: «Ҳамма учун виждон эркинлиги кафолатланади. Ҳар бир инсон хоҳлаган динга эътиқод қилиш ёки ҳеч қайси динга эътиқод қилмаслик ҳуқуқига эга. Диний қарашларни мажбуран сингдиришга йўл қўйилмайди».\nМухтасар айтганда, бағрикенглик, тотувлик тамойилларига риоя қилган киши давримизнинг ҳам, муқаддас динимизнинг ҳам талабларини бажаргани учун жамиятда иззат-эътибор топади ҳамда улуғ ажрларга эришади.\nАввалги Уламоларга тош отмайлик\nКейинги 22.11.2019 й. Исломда улуғ инсонларга ҳурмат ва итоат масаласи


Samarqand Qishloq Xo'jalik Instituti rasmiy veb sayti - Маълумотнома\nPublished on Thursday, 08 June 2017 11:53\n2017 йил 8-июн 1-жуфтлик Агрономия факультетининг 1-2-босқич талабаларига институтимизнинг катта мажлислар залида “Устозлар ҳаёти биз учун ибрат” мавзусига бағишланган тадбир ўтказилди. Бу тадбирнинг асосчиси устозимиз Мева-сабзавотчилик ва узумчилик кафедраси профессори, биология фанлари доктори Искандар Хамдамович Хамдамов бўлиб, у кишининг ҳаёти, ижоди ва илмий фаолияти тақдимот тарзида талабаларга етказилди. Бу тадбирда факультетимизнинг профессор-ўқитувчиларидан профессорлар Р.О.Орипов, К.М.Мўминов, доцентлар Қ.Р.Равшанов, А.У.Умурзоқов, Б.Холмирзаев, М.Комилова, Э.И.Хамдамова, С.Санаевлар ва бир қатор ёш ўқитувчиларлар иштирок этдилар. Тадбирни ташкил қилишда Мева- сабзавотчилик ва узумчилик кафедраси ўқитувчилари доцентлар С.Мустанов, Э.И.Хамдамова, ассистентлар Г.Сувонова, Й.Тошпўлатов, М.Джумаев, З.Рузикулова, М.Бегматова, Ю.Пардаев, Қ.Журакулов, Ҳ.Исматуллаев, Ш.Шерназаров, А.Нурниёзов, Э.Исомов, У.Очиловлар, Агрономия факультети деканати ва Маънавият ва маърифат бўлими ходимлари қатнашишди.\nМева-сабзавотчилик ва узумчилик кафедраси профессори, билогия фанлари доктори Искандар Хамдамович Хамдамовнинг ҳаёти ва ижоди тўғрисида\nИ.Хамдамов 1934 йил 13 июлда Самарқанд вилояти, Самарқанд туманига қарашли “Туркман” қишлоғида туғилган.\n1942-1952 йилларгача шу туманнинг1-ўрта мактабида таълим олган.\n1952 йилда Самарқанд Давлат Университетининг Биология факультетига ўқишга кириб, 1957 йилда уни муваффақиятли тугатган ва Биолог-ботаник мутахассислигига эга бўлган. Университетни тугатгач 1957 йилдан 1959 йилгача Фарғона Давлат педагогика институтининг Ботаника кафедрасига ассистентлик лавозимига ишга юборилган.\n1959 йилда Самарқанд шаҳридаги Бутуниттифоқ Қоракўлчилик институтига аспирантурага кириб, уни 1962 йилда тугатгандан сўнг шу институтда 5 йил давомида катта илмий ходим бўлиб ди.\n1964 йилда “Ўзбекистоннинг шувоқ-барра ўтли яйловларида макка супургини экиб маданийлаштириш” мавзусидаги номзодлик диссертациясини муваффақиятли ёқлади.\n1965 йилдан -1975 йиллар мобайнида Самарқанд қишлоқ хўжалик институтининг “Ботаника ва ўсимликлар физиологияси” кафедрасининг мудири бўлиб фаолият кўрсатди.\n1975 -1982 йилларда шу кафедра доценти лавозимида ишлади.\n1978 йилда эса Озарбайжон республикасининг Баку шаҳрида “Ўзбекистоннинг арид минтақасидаги ем-хашак ўсимликларининг морфо-биологик хусусиятлари” мавзусида докторлик диссертациясини ёқлади.\nУстоз 1979 йилда Ўзбекистон Республикаси Олий Совети Президиумининг фахрий ёрлиғи билан тақдирланди.\n1982 йилда профессорлик унвонини, 1984 йилда Ўзбекистон Олий таълим аълочиси ва 1988 йилда Меҳнат ветерани медалига сазовор бўлди. Шу билан бирга Самарқанд шаҳар кенгашига депутат бўлиб сайланди.\n1983-1998 йилларда яна “Ботаника ва ўсимликлар физиологияси” кафедраси мудири бўлиб фаолиятни давом этди.\n1998-2004 йиллар “Ботаника ва ўсимликлар физиологияси” кафедраси профессори, 2004 йилдан то ҳозирги кунга қадар “Мева-сабзавотчилик ва узумчилик” кафедраси профессори лавозимида ишлаб фаолият кўрсатиб келмоқда.\nУстозимиз Искандар Хамдамович институтда ўзларининг иш фаолияти мобайнида кенг фикр юритувчи, юқори малакали мутахассис ва моҳир педагогдир.\nШуни алоҳида таъкидлаш лозимки, устоз айни пайтда Республикамиздаги энг ёши улуғ ботаниклардан бири бўлиб ҳисобланади. Шу билан бир қаторда ҳам педагогик, ҳам илмий фаолият олиб бораётган забардаст инсондир. Бу фан оламида фаолият кўрсатаётган кишилар орасида ўта камёб ҳолатлардан биридир. Олим доимий равишда хўжаликларда бўлиб, ҳозирги замон фан ютуқлари, қишлоқ хўжаликнинг долзарб муаммолари тўғрисида маърузалар, чиқишлар қилиб, қишлоқ меҳнаткашлари орасида ҳурматга сазовор бўлиб келмоқда. Устоз қишлоқ хўжалик институти талабалари учун Ботаника, Биология, Экология ва атроф муҳит муҳофазаси фанларидан чуқур илмий назарияга асосланган ҳолда юқори савияда маъруза ва ва амалий машғулотлар ўтказиб келмоқда, Ўқиган маърузалари талабалар, қишлоқ хўжалик ходимлари ва мутахассислар учун ҳозирги замон илмий тараққиёт ютуқлари даражасида бўлиб фан ва қишлоқ хўжалик амалиёти талабига тўла жавоб беради.\nУстозимизнинг катта илмий педагогик фаолиятининг муҳим қирраларидан бири шундаки, у киши раҳбарлигида Олий ўқув юрти талабалари учун мўлжалланган ўзбек ва лотин алифболарида 10 дан ортиқ дарслик ва ўқув қўлланмалари, 150 га яқин услубий кўрсатма, тавсия, рисолалар ва 3 та монография, 250 дан ортиқ илмий мақолалари чоп этилган.\nУстоз қишлоқ хўжалик экинларинингселекцияси соҳасида ҳам самарали фаолият олиб бормоқда. Олим раҳбарлигида қаттиқ буғдойнинг юқори ҳосилли, ётиб қолишга чидамли, оқсил ва клейковинага бой, ҳар хил касалликларга чидамли истиқболли “Истиқлол” нави, нўхатнинг Умид нав намунаси, хашаки нўхатнинг “Бренеум” ва “Нигритум” навлари яратилиб, нав синаш станцияларида экишга тавсия этилди.\nУ кишининг раҳбарлигида 7 нафар олимлар фан номзоди. Ҳозирги кунда шогирдларидан 5 нафари докторлик диссертациясини бажариш устида илмий изланиш ишларини олиб бормоқда.\nУстоз Искандар.Хамдамович оилада меҳрибон ота ва оила бошлиғи сифатида ҳам ўз бурчини аъло даражада бажариб келмоқда. 6 нафар фарзанднинг отаси, 18 та невара ва 15 та эваранинг севимли бобоси бўлиб, ўз фарзанд ва невараларини ватанпарварлик ва меҳнатсеварлик руҳида тарбиялаб, ватанимиз учун керакли касб эгалари қилиб вояга етказганлар. Улар ҳозирги кунда мустақил республикамиз равнақи учун самарали меҳнат қилиб келмоқдалар.